qundao/data-zh-poetry huggingface dataset:
初冬集多宝庵得林字
作者：阮大铖
朝代：明
体裁：古风

兰若去城不咫尺，竹树邃复同幽岑。野畦随意吐残菜，高枝犯月能宵吟。余欲秋杪快登陟，屡苦山雨长阴霪。节候此时倍萧瑟，壶觞不惮相招寻。潭间静水白自照，篱外寒山青复深。入社都无谢客辈，开士俱如支道林。佛香频续不令散，茗碗既罄还为斟。施台直欲分鸟食，松寮何但投华簪。柴门磐礴不遽别，因翻积叶喧栖禽。
初冬雨夜同损之雪叶坐柏城精舍共用林字烟字·其一
作者：阮大铖
朝代：明
体裁：五言律诗

微雨萧萧夜，真机此际深。所欣灯影下，相对古云心。落叶悟人事，寒空沦梵音。翛然高枕梦，知不愧长林。
初冬雨夜同损之雪叶坐柏城精舍共用林字烟字·其二
作者：阮大铖
朝代：明
体裁：五言律诗

竹境罕人迹，茗香倍洒然。中林诸叶定，深户一灯悬。道觉青山泰，身参白社贤。莲花高顶处，更欲卧苍烟。
初夏送损之还江东期以秋至
作者：阮大铖
朝代：明
体裁：七言律诗

莼鲈曾不待秋风，归路芳蘅绿未穷。百子莺繁山梦远，长干钟定月光同。琴声几夜弹湘水，帆影遥天破碧空。为语霜篱丛菊发，迟君高步睇飞鸿。
初度感怀呈萧大行伯玉黄给谏水帘马中丞瑶草葛参军震甫·其一
作者：阮大铖
朝代：明
体裁：七言律诗

弧矢平生兴已衰，陶然偶影自衔杯。蓬蒿有径通宾至，薜荔为衣称体裁。晚树行吟乌鹊绕，高台搔首凤凰来。青山对酒浑无恙，不共湘臣赋九哀。
初度感怀呈萧大行伯玉黄给谏水帘马中丞瑶草葛参军震甫·其七
作者：阮大铖
朝代：明
体裁：七言律诗

古木寒花映敝庐，秋窗灯火细雠书。惭无馀骨支豺虎，亦有深文至蠹鱼。芦叶烟波西塞舫，杏花春雨北山锄。归来行径浑如此，一任雌黄及子虚。
初度感怀呈萧大行伯玉黄给谏水帘马中丞瑶草葛参军震甫·其三
作者：阮大铖
朝代：明
体裁：七言律诗

圣时原不忌文章，刻画宁过翰墨场。以手持螯同吏部，脱巾漉酒学柴桑。疏林赤叶悬梨实，晚亩黄云起稻香。月下犬声浑若豹，辋川弥可发吾狂。
初度感怀呈萧大行伯玉黄给谏水帘马中丞瑶草葛参军震甫·其九
作者：阮大铖
朝代：明
体裁：七言律诗

钟山隐几见遥青，来往卿云映草亭。峡路不生神女梦，衡门甘老少微星。歌从逋客炊牛饭，閒有仙人授鹤经。白下风光宽若海，蜀庄何必讳沉冥。
初度感怀呈萧大行伯玉黄给谏水帘马中丞瑶草葛参军震甫·其二
作者：阮大铖
朝代：明
体裁：七言律诗

野菊参差对鬓蓬，岑牟聊可御秋风。冥鸿久已翔烟路，磨蝎空闻据命宫。未敢呼驴为令仆，繇他黏雀噪儿童。老夫閒饮东篱酒，笑向江天瞩晚虹。
初度感怀呈萧大行伯玉黄给谏水帘马中丞瑶草葛参军震甫·其五
作者：阮大铖
朝代：明
体裁：七言律诗

掩卷秋怀倍洒然，步檐倚杖望高天。一生笑受读书累，万事争如对酒贤。无数残蜂吟野树，屡闻饥雀噪荒田。萧萧彭泽门前柳，閒与邻翁话晚烟。
初度感怀呈萧大行伯玉黄给谏水帘马中丞瑶草葛参军震甫·其八
作者：阮大铖
朝代：明
体裁：七言律诗

著言聊为浣穷愁，高卧无殊五岳游。宁患阴阳生虎仆，何烦臧否到羊求。诗书不为吹求贱，琴酒还因离索酬。九畹兰香三径菊，看予揽结向高丘。
初度感怀呈萧大行伯玉黄给谏水帘马中丞瑶草葛参军震甫·其六
作者：阮大铖
朝代：明
体裁：七言律诗

息影何从感吠声，藉予为树顾厨名。妄将倾倒訾羊叔，未有攀提及李卿。著述不除文士习，讥谗弥使道心生。空江夜夜喧寒汐，一片蛾眉月正明。
初度感怀呈萧大行伯玉黄给谏水帘马中丞瑶草葛参军震甫·其十
作者：阮大铖
朝代：明
体裁：七言律诗

香岊从傍有烂柯，神仙无奈世人何。全身未必如蝉蜕，避俗终难恃雀罗。高座晚钟明月吐，台城秋草夕阳多。只须斗酒偕朋好，散发无心一浩歌。
初度感怀呈萧大行伯玉黄给谏水帘马中丞瑶草葛参军震甫·其四
作者：阮大铖
朝代：明
体裁：七言律诗

日月芦中有健身，嵯峨龙性近全驯。但存形影周旋我，讵屑诙谐戏答宾。世事不堪浮蚁芥，佳时未可略鲈莼。閒来把钓青溪上，馔客时时炙紫鳞。
初度王式玉以诗见赠用韵赋谢
作者：阮大铖
朝代：明
体裁：古风

不顾览揆辰，遗身向佳壑。微觉秋草香，顿使尘情略。曙月尚衔林，青山复绵郭。君亦策晨曦，相寻破萧索。微吟触吹生，奇怀仿云阔。共展北窗书，如告西畴穫。人生舍友朋，未省何者乐。持兹撰酌欢，一谢勃溪凿。仙的何遥遥，深霞闭灵药。君身即青莲，君诗即丹萼。感此紫芝心，长歌尽三爵。
初归感旧赋
作者：阮大铖
朝代：明
体裁：古风

尽室孤城中，此身匪邻父。寇已薄楚豫，天且即阴雨。弦高椎肥牛，包胥泣秦庑。自愧殊后时，卒瘏亦何补。喋喋轻薄儿，宁识徙薪苦。百口且如蜮，啄我甚于腐。近有贤使君，熊车挝鹭鼓。猰貐既革面，鸿雁遂敦土。愿执候人殳，还舞俞儿弩。请君缓豆萁，无令急焦釜。
初春行大龙山道上望方大方读书处有怀·其一
作者：阮大铖
朝代：明
体裁：五言律诗

霞上眺高馆，山云太静生。危峰犹旅雪，淑气且催莺。禅印安心法，吟宣抱膝情。春深兰被谷，搴采定何盈。
初春行大龙山道上望方大方读书处有怀·其二
作者：阮大铖
朝代：明
体裁：五言律诗

蠲痾亲药物，肉食幸能殊。门静苔恒觉，檐喧雀未孤。时危何取达，顾广且从愚。旦晚春畴绿，经锄待尔俱。
初春颜若龄自山中来邀吴幼玉社长天都山人戴德充觞咏
作者：阮大铖
朝代：明
体裁：古风

春云能有情，流英照园圃。二子行药来，相延散林步。遂令曲径萝，挂彼高峰雾。剡溪发遗兴，延陵洞音数。天运诚悠悠，达生贵能树。磐礴意有得，沉冥理非误。初叶一禽啭，轻飙数花骛。衔觞此何云，篱山青已寤。
初晴涧中同若仲六长散步逢家衡之兄入山相访
作者：阮大铖
朝代：明
体裁：五言律诗

空烟何所抑，松筱亦晴吟。拾此涧中步，了然溪上心。君方超草露，相共展岩琴。讵屑林塘内，嘤嘤别夏禽。
初社喜闇生明府偶过得萝字
作者：阮大铖
朝代：明
体裁：五言律诗

胜侣结岩阿，閒情领啸歌。山公会乘兴，池上更鸣珂。香翠酣林竹，清真荐茗柯。坐深凫欲举，留赏驻烟萝。
别丰之于平河桥·其一
作者：阮大铖
朝代：明
体裁：五言律诗

野日冰开路，孤帆向此分。前途值征雁，只觉未离群。霜气领寒楚，河声历暮云。梅花迎旅梦，念尔不能曛。
别丰之于平河桥·其二
作者：阮大铖
朝代：明
体裁：五言律诗

已悟驯龙性，谁为赋雀罗。悠然偕别思，霁雪照寒波。露渚蒹葭广，烟洲杜若和。长淮候长水，载酒复来过。
别退思·其一
作者：阮大铖
朝代：明
体裁：七言律诗

舷月盈盈忆和箫，如今风雨对寒醪。春江桃叶娇迎橹，夜阁藜烟暖护毫。长荡湖云扶腕起，三茆峰雪斗眉高。郑虔岂复悲寥落，送尔翻令意兴豪。
别退思·其二
作者：阮大铖
朝代：明
体裁：七言律诗

蜀国机丝已剪霞，新诗又赋白门鸦。深杯夜递匏樽酒，小圃春移杜曲花。太乙与灯窥脉望，门生分队揖侯芭。平津不少嘤鸣侣，肯使扶风老绛纱。
北固望焦山
作者：阮大铖
朝代：明
体裁：五言律诗

兹山本离垢，名不藉焦君。石葛挂閒月，风林摇潏云。鸽铃诸岛遍，龟坼一沤分。更忆松寥曲，潮声不可闻。
十五夜西峰看月
作者：阮大铖
朝代：明
体裁：古风

山月识钟声，钟动月亦上。鲜洁映空林，草木发光相。西峰在伐柯，振衣事孤往。幽深已足快，于此晤轩朗。尘累尽唐捐，空明入非想。但觉银海波，浮光浸天壤。石骨为之寒，山灵亦演漾。所以松风生，群峰划然响。
十六夜再同诸社子西峰看月
作者：阮大铖
朝代：明
体裁：古风

香阁切幽岑，晚钟清且窈。就月登西峰，峰端月初皛。乍觌快孤明，坐久更深悄。白毫现空林，冷光袭栖鸟。方袍二三人，结趺当木杪。笑言众壑闻，析义天花绕。遥见前湖白，或恐下方晓。
升天行
作者：阮大铖
朝代：明
体裁：乐府曲辞

朝荣亦可悦，短世亦可嬉。高陵日有倾，松柏将安为。纵体排昆崙，仙人子为谁。云日荡精魄，芝菌禦我饥。此事不可要，终为黄壤欺。窈窕春风开，秋月还因之。毕情向一觞，但醉勿复辞。辞之饵丹砂，行行蹑高霞。
半儿曲·其一
作者：阮大铖
朝代：明
体裁：古风

春风杨白花，两向参差吹。年年吹花落，不复吹上枝。宁作杨白花，莫学杨半儿。
半儿曲·其七
作者：阮大铖
朝代：明
体裁：古风

兰房灯如月，钗头见小蟢。儿歌白团扇，郎歌黄覃子。共指华山畿，愿学双双死。
半儿曲·其三
作者：阮大铖
朝代：明
体裁：古风

爷娘爱半儿，有如大秦珠。雕玉垂押帘，宫锦箱氍毹。红粉艺色殊，谓是女中夫。
半儿曲·其九
作者：阮大铖
朝代：明
体裁：古风

夫君矜意气，耻向画眉老。破镜辞章台，自谓从军好。从此青闺月，炤见沙场草。
半儿曲·其二
作者：阮大铖
朝代：明
体裁：古风

半儿秦淮倡，生年十五六。歌翻子夜尘，舞映前溪绿。秦淮游冶郎，夜夜倡楼宿。
半儿曲·其二十
作者：阮大铖
朝代：明
体裁：古风

半儿抱琵琶，过船何足云。西山三尺土，好葬石榴裙。侍儿不自保，太息黔将军。
半儿曲·其五
作者：阮大铖
朝代：明
体裁：古风

怜儿映花立，目成不得语。指顾苍头奴，问儿谁家女。稠桑巢野蚕，丝多奈何许。
半儿曲·其八
作者：阮大铖
朝代：明
体裁：古风

半儿充小妇，洗脱胭脂红。窈窕处香阁，不异巫山峰。下阶裙缝开，含嗔骂春风。
半儿曲·其六
作者：阮大铖
朝代：明
体裁：古风

系马樱桃树，整步临高堂。文绮双南金，前为阿母觞。觞罢乌臼啼，携手趋兰房。
半儿曲·其十
作者：阮大铖
朝代：明
体裁：古风

沙场可怜虫，渡辽头已白。未铸封侯印，早作跕鸢谪。十年瘴乡还，相视宛如客。
半儿曲·其十一
作者：阮大铖
朝代：明
体裁：古风

传闻虏骑入，仗策去龙城。制府转战死，部曲欲何成。归来裹金疮，卧对秋风鸣。
半儿曲·其十七
作者：阮大铖
朝代：明
体裁：古风

椒图筑行馆，车马何煌煌。侑食邯郸妓，使作羽林郎。为语秦罗敷，来充夜度娘。
半儿曲·其十三
作者：阮大铖
朝代：明
体裁：古风

夫君谓半儿，卿言识道理。为我缝春衣，为我蓄芳旨。晴香朱雀桥，明月莫愁水。
半儿曲·其十九
作者：阮大铖
朝代：明
体裁：古风

半儿自宽解，贤豪如妇人。妇人何所似，譬彼陌上尘。无心逐风花，东西焉敢嗔。
半儿曲·其十二
作者：阮大铖
朝代：明
体裁：古风

半儿当户织，下机理盘餐。劝郎饮美酒，一吸百瓮乾。富贵速狗烹，不如牛衣寒。
半儿曲·其十五
作者：阮大铖
朝代：明
体裁：古风

自云求服食，寿命淩千秋。未谓鵩鸟来，岁与龙蛇谋。决绝无一言，奄作岱宗游。
半儿曲·其十八
作者：阮大铖
朝代：明
体裁：古风

观者无边岸，相怜泪如雨。昔之骠骑妻，给事平阳府。口中衔薏菂，那识莲心苦。
半儿曲·其十六
作者：阮大铖
朝代：明
体裁：古风

儿身如昼烛，不敢整斜领。青鸾白日灰，黄鹄秋云冷。未树女贞木，变起绿珠井。
半儿曲·其十四
作者：阮大铖
朝代：明
体裁：古风

朝饭宁戚牛，暮切季鹰脍。夜行疑石虎，挽弓射之碎。驰骤金陵都，何有灞陵尉。
半儿曲·其四
作者：阮大铖
朝代：明
体裁：古风

若下黔将军，故是诸生曹。家藏绿字书，腰佩乌孙刀。蹀躞紫骝马，拗折垂杨条。
南海陈路若新婚甚欢调之·其一
作者：阮大铖
朝代：明
体裁：七言绝句

鸟爪遥闻出绮疏，城隅宁复费踟蹰。孟公更不投宾辖，花叶长扶七宝车。
南海陈路若新婚甚欢调之·其三
作者：阮大铖
朝代：明
体裁：七言绝句

琴心曲曲艳人肠，共卧牛衣秋夜长。颊上粉痕销不得，红潮何必醉槟榔。
南海陈路若新婚甚欢调之·其二
作者：阮大铖
朝代：明
体裁：七言绝句

增城冲举有仙鬟，君美重闻接佩环。秦氏乌生八九子，不须郎在凤皇山。
南海陈路若新婚甚欢调之·其四
作者：阮大铖
朝代：明
体裁：七言绝句

寂寂青溪笑小姑，上山不唱采蘼芜。辟纑生恐柔荑顿，忍遣调浆卓氏垆。
卜子宁寓青溪贫甚将为楚游柬之·其一
作者：阮大铖
朝代：明
体裁：五言律诗

旅梦欲何托，秋溪云甚深。知君不得意，倚树听鸣禽。子舍苍山路，孤灯黄叶心。浊醪閒自抚，不独为贫吟。
卜子宁寓青溪贫甚将为楚游柬之·其二
作者：阮大铖
朝代：明
体裁：五言律诗

群岳军烽满，应知禽向稀。始徵逢世苦，讵悔读书非。寒屦敛深竹，山筐拾旧薇。野夫春瓮碧，整兴待君归。
卜子宁寓青溪贫甚将为楚游柬之和徐州来韵兼忆其尊公囧卿·其一
作者：阮大铖
朝代：明
体裁：五言律诗

秋田烟漠漠，太息有农臣。岁俭鲜安土，时危存健身。所嗟喧豗世，绝少静和人。每过乔松馆，幽芳独尔亲。
卜子宁相访即送其游姑孰为古意新声六首·其三
作者：阮大铖
朝代：明
体裁：五言律诗

楼桑禾黍动，雀满翟公庐。自饱脱粟饭，兼炊幸舍鱼。山精偕种药，天姥共翻书。冉冉腾鸡犬，淮南术未疏。
卜子宁相访即送其游姑孰为古意新声六首·其二
作者：阮大铖
朝代：明
体裁：五言律诗

秋金兼夜玉，车马自煌煌。雀噪野衔日，鸡鸣天雨霜。碎琴过槐市，挟瑟上兰堂。徒步长歌起，谁堪学楚狂。
卜子宁相访即送其游姑孰为古意新声六首·其五
作者：阮大铖
朝代：明
体裁：五言律诗

酒酣矜意气，莽莽一呼卢。自哂貂裘尽，难从武媪酤。江干唱桃叶，山上采蘼芜。调笑逢垆女，殷勤索玉壶。
卜子宁相访即送其游姑孰为古意新声六首·其六
作者：阮大铖
朝代：明
体裁：五言律诗

青山垂薜荔，山鬼宅其中。况有骑鲸客，乘流御碧空。春江照花月，水鹤叫松风。于此投书剑，平生意亦雄。
卜子宁相访即送其游姑孰为古意新声六首·其四
作者：阮大铖
朝代：明
体裁：五言律诗

君怀何磊落，才亦孔璋邻。遥负弹鱼铗，来寻饭犊人。钟山松路雪，篴步柳条春。晨夕贪吟赏，囊空不算贫。
卢参军子占从虔州至过访止饮
作者：阮大铖
朝代：明
体裁：七言律诗

郁孤梅蕊忽传香，高驾翩然集草堂。少妇燕梁争比瑁，参军龙剑正如霜。披襟林下谭何剧，岸帻灯前舞欲狂。小摘园蔬炙春酒，与君白石咏难忘。
卢大参楚白见枉俶园·其一
作者：阮大铖
朝代：明
体裁：七言律诗

杨柳晴风漾海门，隼旟猎猎照江村。移军不徙春畬火，挥羽全销楚泽魂。荒径碧从苔意吐，短篱红觉杏香繁。何时重击山公马，高唱铙歌尽一樽。
卢大参楚白见枉俶园·其二
作者：阮大铖
朝代：明
体裁：七言律诗

野人迹久隶樵渔，幕府频年阔起居。清露友声黄海鹤，暄波衔尾荻江鱼。久知桑土饶成算，閒过柴门问著书。筦簟盍陈良话永，萧条殊愧步兵庐。
印海招集青林堂同可止循元不溢得皎字
作者：阮大铖
朝代：明
体裁：古风

东亭集茶燕，尚觉情缘扰。未若深谷中，竹房闭萝筱。上人如孤云，偶向青林绕。微微烟路开，时一待归鸟。知予隐意真，露葵摘清晓。相与破尘迹，相解出言表。草凉虫响繁，山静鹿柴悄。坐久星烺烺，四瞩群峰皎。
危城中彭天锡世兄见访共住三月严解扁舟同下秣陵感赋·其一
作者：阮大铖
朝代：明
体裁：七言律诗

君来剥啄响岩扉，草色当门绿正微。烽火极天同寓眺，琴樽屡月顿忘归。危时高馆闻莺啭，俭岁荒厨有鳜肥。啼罢子规才志别，片帆江路又依依。
危城中彭天锡世兄见访共住三月严解扁舟同下秣陵感赋·其二
作者：阮大铖
朝代：明
体裁：七言律诗

古处微君孰与敦，严城弹铗共朝昏。烽传击柝乌啼墅，食尽张罗雀满门。白发暗为愁思长，青山还有健身存。拟从长荡租鱼屋，烟水离离试钓痕。
双星篇送史弱翁东归
作者：阮大铖
朝代：明
体裁：四言诗

明河为逝，双星在天。纤月虚徐，秋花如烟。将子南翔，载瞻乌鹊。涣尔方舟，遐尔言谑。汤汤江海，欲厉何梁。谁云牵牛，可以服箱。登高望远，缀心长路。古处敬哉，罔或尔裕。选芳攻瘉，大业斯升。暇豫吾吾，殆庶盍仍。星汉不熄，光照四表。皇皇之求，维予既女。
古意·其一
作者：阮大铖
朝代：明
体裁：古风

华灯照清夜，无令笑白头。高楼出飞鸟，炙酒椎肥牛。驮笙过北里，解佩向西洲。人生谁满百，惟此可忘忧。
古意·其二
作者：阮大铖
朝代：明
体裁：古风

茆顶有仙客，我往叩长生。绿发照琼户，丹唇吹玉笙。朝憩峚阳木，夕拾海月英。頫看岩室外，陵阙多松声。
史荩卿同年郎君游泮毕婚次邗关走贺之·其一
作者：阮大铖
朝代：明
体裁：七言律诗

诗酒扬州三十年，至今清梦胜樊川。沧溟屡易桑田世，烽火同忧杞国天。梅岭香残惟积雪，竹西歌罢有空烟。怜予独夜成飘泊，淡月微霜自叩舷。
史荩卿同年郎君游泮毕婚次邗关走贺之·其二
作者：阮大铖
朝代：明
体裁：七言律诗

君墅二径几曾荒，振振仙雏引凤凰。水部清吟长较雪，道州遗爱正呼阳。龙媒渐喜腾秋驾，雁奠新闻集锦堂。为报春风江路暖，步兵来与酌三浆。
吉山寺
作者：阮大铖
朝代：明
体裁：古风

鸡鸣黄菜中，意谓人家住。缓步历斜阳，遥见招提露。既至渐幽豁，木石澹成趣。池涸曝龟藏，檐煖壶蜂骛。昔者所闻钟，今乃识其处。老僧三四人，推云出蓬户。相肃谬恭敬，莫测去来故。茗话不及申，又指归鸦路。
吉山庵似颖中上人
作者：阮大铖
朝代：明
体裁：古风

结宇大道傍，片云别凡圣。门外喧行尘，堂中响清磬。留客饭颗香，茗蔬亦虔净。身因藉草閒，虑觉栖钟尽。演梵数花飞，安禅一松定。始悟红尘边，亦有青莲境。
同一门谷语雪叶柏城自灵谷入摄山道上偶成·其一
作者：阮大铖
朝代：明
体裁：五言律诗

襆被又何适，向云深处行。还疑值林叟，未尽废将迎。枣熟禽争啄，榆凉犊自鸣。所欣卖浆处，不问老夫名。
同一门谷语雪叶柏城自灵谷入摄山道上偶成·其二
作者：阮大铖
朝代：明
体裁：五言律诗

积翠亭亭外，秋山人甚閒。莫将尘世事，携向古云间。涉露跻香阁，追霞叩石关。东峰松路白，明月又当还。
同丰之仲芳过孟麟吉山别业用仲芳韵·其一
作者：阮大铖
朝代：明
体裁：七言律诗

三径喧闻稚子迎，草堂星聚正秋清。谈经细辨雄文字，下榻欢联高士盟。彭泽黍田红可穫，蜀都桑亩绿俱成。衔杯莫话市朝事，牧笛渔歌无限情。
同丰之仲芳过孟麟吉山别业用仲芳韵·其二
作者：阮大铖
朝代：明
体裁：七言律诗

自养青芝媚谷神，不烦白眼阅时人。冥鸿自古多高翮，饭犊今看有健身。林下且倾家酿酒，马头不到庾公尘。五湖烟水年年阔，熊梦无烦扰逸纶。
同丰之步入湖心寺坐隐知渊宗方丈·其一
作者：阮大铖
朝代：明
体裁：五言律诗

湖空何所有，钟梵复泠然。遂把玄亭草，同寻白社莲。烟漫新旧渚，风拨往来船。只虑成荒惑，霜中月满天。
同丰之步入湖心寺坐隐知渊宗方丈·其二
作者：阮大铖
朝代：明
体裁：五言律诗

淮海鱼盐市，于兹得净林。广川通地脉，开士有云心。水族咸窥法，湘灵或鼓琴。坐深疑有露，花雨集幽襟。
同以冲少宰潜夫同年雪照恒觉步明月峰微雨还方丈宿已而霁起看月偶成·其一
作者：阮大铖
朝代：明
体裁：古风

云松荫野心，开此林中步。草暝气亦和，空翠自成露。次第阅归禽，却立饶有悟。前峰至馀雨，山叶鸣已屡。絺衣念当濡，遂敛高霞屦。薄展茗粥欢，悠然竹房暮。
同以冲少宰潜夫同年雪照恒觉步明月峰微雨还方丈宿已而霁起看月偶成·其二
作者：阮大铖
朝代：明
体裁：古风

微风吹石发，向夜集山响。寄梦高峰间，陶然谢心想。觉闻竹露香，微度苔花上。孤怀遂难持，起步瞩苍莽。潭定藻影开，月白虫吟广。山鬼不可思，青萝泄英爽。
同俞勋卿容自摄山过石马冲时维九月潦尽氛敛馀穑村圃触步闻香幽人旷野即尚成咏·其一
作者：阮大铖
朝代：明
体裁：五言律诗

秋峰黄叶外，苍翠亦何深。赖有高丘侣，招携共入林。长吟开槲路，轻屦历松岑。努力扪烟杖，犹惭负尚禽。
同俞勋卿容自摄山过石马冲时维九月潦尽氛敛馀穑村圃触步闻香幽人旷野即尚成咏·其二
作者：阮大铖
朝代：明
体裁：五言律诗

晴村矜晚穫，笑语响秋田。此日簪缨贵，何如农圃贤。山鸡啼苦竹，石马卧荒烟。六代今如此，相看一莞然。
同俞驾部容自徐囧卿南高赴徐侍御孟麟招感旧
作者：阮大铖
朝代：明
体裁：七言律诗

无恙春星带薜萝，与君尽醉复高歌。百年世事等残局，一饭君恩有荷蓑。青甸香蒸游屐草，红桥风罥酒船波。还思杞国同忧日，拳石空劳障九河。
同刘中丞蓼生赴思皇吏部招集秦淮小阁感赋
作者：阮大铖
朝代：明
体裁：七言律诗

白石牛歌枉用长，时情只合憺衔觞。豆花篱畔听秋雨，荷芰声中递晚香。新论欲从中垒授，咏怀不讳步兵狂。与君小筑长干圃，无力能营八百桑。
同前之弟宿平等庵看月
作者：阮大铖
朝代：明
体裁：七言律诗

疏钟隐隐动寒潭，初地青莲好共探。野菊丛生皆废圃，閒云长住即精篮。月临霜夕光弥纵，酒照青灯意更酣。不寐始知禅室冷，掩扉聊与隔秋岚。
同叔远兆苏饮谢氏莘园·其一
作者：阮大铖
朝代：明
体裁：五言律诗

孤亭頫寒色，烟尽见诸山。偶就苍苔坐，高谈黄叶间。野田闻雁噪，夕炤数鸦还。攘攘悲人世，吾生何太閒。
同叔远兆苏饮谢氏莘园·其二
作者：阮大铖
朝代：明
体裁：五言律诗

青山澹无恙，古处可为邻。樽酒笑相视，高峰毕此身。遥怜岚彩细，私念土风淳。便拟依丛桂，婆娑挂葛巾。
同叶少宰以冲吴廷尉玉华集西园看梅花
作者：阮大铖
朝代：明
体裁：古风

春阴浮野色，众绿渐以萌。咏赏既开园，柯条竞怀英。谐气发潜感，虑释体亦轻。遂整石路策，来观初叶荣。语默入空香，群嫭先我盈。碧酒樽中鲜，素艳林端明。鸟泯悟花重，烟晦闻鸡鸣。悠然坐天机，良话还复倾。静意持繁喧，斟酌焉可名。搴采纵安希，聊用夷予情。
同叶少宰以冲徐囧卿南高洪宪副觐宇集徐侍御孟麟林亭赋·其一
作者：阮大铖
朝代：明
体裁：七言律诗

春风睇笑动高丘，炊黍班荆事事幽。万卷平分玄草阁，一竿何负绿蘋洲。琴樽定不虚陶径，烽火无闻照濑裘。把臂与君偕作达，野云林竹碧悠悠。
同叶少宰以冲徐囧卿南高洪宪副觐宇集徐侍御孟麟林亭赋·其二
作者：阮大铖
朝代：明
体裁：七言律诗

滟滪惊涛不耐闻，归来高枕玩春云。樽前一石碧长满，篱外数山青且纷。烟静搴萝招木客，星寒焚朮礼茆君。瀛壶更采秦时药，人世于今未可群。
同叶白于许缉汝张四如损之自灵谷至龙潭道中·其一
作者：阮大铖
朝代：明
体裁：五言律诗

寒山立烟外，青荫远游心。努力追黄绮，同心偕尚禽。荒田循犊路，落叶集鸦林。共指樽前月，泠泠照素襟。
同叶白于许缉汝张四如损之自灵谷至龙潭道中·其二
作者：阮大铖
朝代：明
体裁：五言律诗

婆娑开野步，自与俗机违。梦为青芝远，身兼黄叶飞。鹿田栖眺听，龙性黜轻肥。日暮逢山客，悠悠荷筱归。
同吴仪之丘鲁瞻方圣羽倪君符彭天锡集城西楼
作者：阮大铖
朝代：明
体裁：七言律诗

泯泯春愁黯不醒，朋来聊一破沉冥。独怜残墅烟犹碧，无恙隔江山自青。信美谁能忘故土，陆沉安敢问新亭。与君且制忧时泪，细数林花酒莫停。
同吴仲立张损之周公穆集汪士衡湛阁
作者：阮大铖
朝代：明
体裁：古风

久暄霜气惰，月白烟冥冥。萝筱饮江色，飒然延秋声。媚以觞咏率，宾之池馆清。冲意理音乐，官视开檐楹。寤鹊察孤光，夜定匪一鸣。飞星落寒溆，潜鱼啜其英。触物忽舒叹，偶影谁能并。赖有樽中香，为怡千古情。
同圣羽元起价人五一四苏不迷肃应慧玉损之集园觞咏
作者：阮大铖
朝代：明
体裁：古风

林烟日以和，众鸟天机鸣。泽气若蠕动，瘁物亦怀荣。观化有殊候，给赏无孤英。恬居岩户间，野酌时自倾。青萝乍开合，群益为我盈。良话拟春风，悠然述平生。情至趣仍默，理达物踰轻。无言指芳草，日夕静自萌。风榛空外流，山翠篱端明。愿言共閒觞，释此何复营。
同大方损之长子叔衡之兄集之弟素园得威字
作者：阮大铖
朝代：明
体裁：五言律诗

人閒共采薇，酒熟掩山扉。林外江帆度，烟中野鹊飞。初弦衔月影，劲叶略霜威。更听留欢曲，迷花讵肯归。
同如园荩卿过史文学圣采馆·其一
作者：阮大铖
朝代：明
体裁：五言律诗

结馆临河曲，闭门花药深。湖香连晦朔，秋水寓身心。见月吐遥溆，知君鸣素琴。老夫牵率至，随意亦行吟。
同如园荩卿过史文学圣采馆·其二
作者：阮大铖
朝代：明
体裁：五言律诗

书声响荷稗，知此有人家。一径入深柳，空香闻野花。垂帷理丘索，抱膝阅繁华。何必吹藜火，高文即曙霞。
同实甫衡之兄九华南陵道中作
作者：阮大铖
朝代：明
体裁：七言律诗

客路悠悠雁影连，归心同指石门烟。江南地湿山多雨，月令秋升露领蝉。众濑色怜春谷碧，群峰云让九华鲜。邮亭夜更亲杯酒，短烛孤花亦自妍。
同张若仲林六长家传八兄青霭居听雨
作者：阮大铖
朝代：明
体裁：五言律诗

灵雨能时沛，中和泽并敦。兼收雷电用，不市稻粱恩。终夜犹鸣竹，高峰自闭门。与君观此夕，视听亦何尊。
同张鸣玉方大方吴庸之宗白前之弟酌共得金字
作者：阮大铖
朝代：明
体裁：七言律诗

閒园雨后竹烟深，朋好同时坐满林。月印霜池开鹤梦，语参春气坼兰心。箧中尚有匡衡疏，橐底曾何陆贾金。孤啸欲腾还自咽，萧萧群木已商唫。
同彭天锡损之阻风慈姥矶感赋
作者：阮大铖
朝代：明
体裁：七言律诗

眠起篷窗日又西，与君握手步长堤。石尤屡日心俱折，烽火沿江望转迷。蒲苇池塘閒射鸭，杏花篱落细呼鸡。安能结屋同高隐，详为庄生注马蹄。
同徐云仍张损之繇郊居至佛岭田舍饭
作者：阮大铖
朝代：明
体裁：古风

息影偃郊扉，尘欺未能屏。志气复不怡，幽栖兴弥耿。灿灿尧时天，白云挂高岭。遂招禽向俦，迢遥越农境。缲车响疏竹，笋梁演繁荇。林音鸟何鹜，山气绿初静。始悟耳目前，忘机即箕颍。聊就田家饭，馀暄漱苔井。悠然山钟来，溪步更偕整。
同恒觉可权登东峰坐月
作者：阮大铖
朝代：明
体裁：五言律诗

秋林烟易尽，山月自能来。继此钟声后，其如虫响哀。礼魂尊桧栝，箕踞略莓苔。为待闻猿啸，中宵坐不回。
同方坦庵访野云步坤庵咏
作者：阮大铖
朝代：明
体裁：五言律诗

百衲依秋树，孤云君不殊。慵煨懒残火，兼屏少文图。野笋乱穿屋，岩花微罥须。人生叹丸转，于此得瓯臾。
同方朋庵坦庵能止晚步玄武湖堤上
作者：阮大铖
朝代：明
体裁：五言律诗

秋意淡如此，悠然堤上行。晚花香露集，湖草夕阳明。鸟路青山色，鸥言非世情。将君携手处，步步野烟生。
同方潜夫泊弘济寺潜夫宿澄观阁柬之
作者：阮大铖
朝代：明
体裁：七言律诗

红蓼青菰暝色深，相从渔浦放閒吟。夕阳已下江峰翠，清梵遥闻水寺音。雨后野萤飘乱草，灯前吹叶响空岑。思君高枕莲花界，梦里能观不染心。
同李太史庄祠部步雨花台感赋·其一
作者：阮大铖
朝代：明
体裁：七言律诗

雨散云摇近十年，如今散发步高烟。霜螯已坼野夫手，风叶又吟山寺前。乌鬼衔鱼穿水雾，苍鹰击兔响秋田。人情攘攘浑如此，倚醉将君一莞然。
同李太史庄祠部步雨花台感赋·其二
作者：阮大铖
朝代：明
体裁：七言律诗

阅尽拈蜂与拾尘，始知谣诼每无真。难驯龙性宁辞蛰，长满鸱夷不算贫。黄壤争推三事客，苍天偏健五湖身。请看剡水吴山曲，哀狖归鸦并怆神。
同李太虚集李玄素园食鱼
作者：阮大铖
朝代：明
体裁：七言律诗

篱晴野菊弄馀芬，炙酒持螯细论文。鹤自匡庐林下至，鱼如丙穴罶中分。批鳞手补娲天石，麾羽身先鸟阵云。世事物情当落照，不堪疏柳集鸦群。
同杜退思集吕氏园·其一
作者：阮大铖
朝代：明
体裁：五言律诗

晴园谐气集，深竹不知寒。良友复携手，婆娑接古欢。土暄梅且坼，霜善柳难残。想见花蒲日，莺歌讵易阑。
同杜退思集吕氏园·其二
作者：阮大铖
朝代：明
体裁：五言律诗

初衣予久遂，君亦隐金门。自哂无拘束，谁能背酒樽。野烟青晚渚，寒月碧中园。于此偕吟眺，平生谊亦存。
同杨顺贤吴元起宗白循元牛首山阁步顾邻初先生壁间韵
作者：阮大铖
朝代：明
体裁：七言律诗

吾生婚宦两休缘，初服长容野衲连。久矣蜉蝣阅尘世，直将鸿乙辨高天。青灯草阁听宵雨，黄叶山杯煮石泉。榾柮真能忘岁月，开香何必六时莲。
同根遂同年叔远损之烈卿肃应梁甫拜供奉墓祠还止叔远丛桂山房小饮·其一
作者：阮大铖
朝代：明
体裁：古风

雨止天气正，庭竹飘凉烟。仰瞩无寸云，高兴何苍然。曳杖出城市，放歌响平田。晓月轮未没，青山当我前。兹山卧溪上，云霞高且鲜。仙人偶寓托，永谢区中缘。松花酿春酒，醉理中山眠。梦中发浩笑，冢树何连绵。至人足神理，寿命非所先。归鹤无乃愚，山鬼诚足贤。
同根遂同年叔远损之烈卿肃应梁甫拜供奉墓祠还止叔远丛桂山房小饮·其三
作者：阮大铖
朝代：明
体裁：古风

高士怀远情，结搆青山趾。花木禀和气，寒月养芳绮。鸡鸣红药外，猿啸苍溪里。吟从桂岪开，琴向松门起。既耕亦以读，爱此土风美。誓当剪茆茨，相从钓溪水。饭牛春草香，放鹤秋烟紫。朝昏礼翠微，无为市朝隐。
同根遂同年叔远损之烈卿肃应梁甫拜供奉墓祠还止叔远丛桂山房小饮·其二
作者：阮大铖
朝代：明
体裁：古风

大笑问终古，夫子何亭亭。尽醉山月白，狂谣海烟青。骑气自来去，麾手辞天刑。世人昧远览，误谓收星精。阴霞抑嵩华，夜景摇沧溟。松风空际来，飘然闻流铃。玉女隔溪笑，手抱山海经。丹唇噀香雨，翠翮冲云屏。窈窕不可求，薜路苍冥冥。
同根遂过城南庵庵僧若影汲桃花泉煮茗
作者：阮大铖
朝代：明
体裁：古风

日暮溪水绿，平楚亦苍然。遥闻槌磬声，旋憩香林前。一龛纳空翠，拂拂青山烟。雪乳传素瓷，茗味冽且鲜。上人向予笑，谓是桃花泉。洑流贯石骨，喷沫淩通川。连饮破五浊，孤爽如秋蝉。忆昔游趵突，漱齿逢冰天。归卧高岩云，去此垂廿年。兹复酌澄洁，弥觉身心便。禅悦何其腴，杂虑亦以蠲。誓当犯毗尼，露窃香中莲。
同王京兆玄珠徐侍御孟麟集南高囧卿宅时囧卿令子文孙皆在座古谊殷然感旧赋此·其一
作者：阮大铖
朝代：明
体裁：五言律诗

春林何静穆，向夕御琴樽。古处谊仍昔，同心言盍繁。幽香矜橘服，秀色揽芳荪。此会陈荀后，重令象纬尊。
同王京兆玄珠徐侍御孟麟集南高囧卿宅时囧卿令子文孙皆在座古谊殷然感旧赋此·其二
作者：阮大铖
朝代：明
体裁：五言律诗

玉珂聊步地，回首祗空烟。门柳色已翠，春醪香且鲜。卿云抱钟阜，霖雨溉江田。愿得偕高士，弦歌适莫年。
同瑶草中丞夜赋
作者：阮大铖
朝代：明
体裁：七言律诗

高峰寒夕纵高谈，往事烟飞梦亦酣。太史不堪占斗北，将军谁是战城南。春村芳草长驱犊，暖箔柔桑自护蚕。愿取太平终不改，逐臣何必赋江潭。
同白瑕仲石塘湖上行即望其所居
作者：阮大铖
朝代：明
体裁：古风

村暖杏花久，门香湖草初。吾爱数来此，于君定何如。君言樽中酒，斟酌长不疏。陶然卧山窗，松风开我书。
同虞来初冯犹龙潘国美彭天锡登北固甘露寺
作者：阮大铖
朝代：明
体裁：五言律诗

莫禦冯高意，同人况复临。云霞邻海色，鸿雁赴霜心。川气饮残日，天风侮定林。无嫌诵居浅，暝月已萧森。
同豹叔宗白夜集
作者：阮大铖
朝代：明
体裁：五言律诗

凉雨洗庭树，人閒月复然。瓷申评菊夜，灯澹欲霜天。幽讽长邻呗，清言不累禅。吾庐酿初熟，栗里倘无悬。
同越佥宪卓凡马中丞瑶草夜酌·其一
作者：阮大铖
朝代：明
体裁：五言律诗

雨馀开草色，握手揽春烟。战哭歌莺地，烽飏舞蝶前。心随花事谢，肘任柳丝悬。静对兵厨酒，时危觉汝贤。
同越佥宪卓凡马中丞瑶草夜酌·其二
作者：阮大铖
朝代：明
体裁：五言律诗

讵敢关时务，安危亦有躯。忧天知共哂，谋野定非愚。蒟酱谁输版，龙媒未献图。从君频剪烛，雄辩不能枯。
同越卓凡饮马瑶草水亭闻寇警感赋
作者：阮大铖
朝代：明
体裁：七言律诗

避地踰宽物外身，相从抱䣛览烽尘。淮流遍饮红巾马，春墅双閒白羽人。快集月霞能导酒，薄寒花气转冯裀。狂来拟奏俞儿舞，野旷星高未忍陈。
同钟黄门象台再汎姑溪时闻象台召赴直省·其一
作者：阮大铖
朝代：明
体裁：五言律诗

溪上秋无改，从君几度游。凉风醒野酌，暝色起沧洲。细听喧烟鸟，閒观浴浪鸥。山青明灭处，容易动猿愁。
同钟黄门象台再汎姑溪时闻象台召赴直省·其二
作者：阮大铖
朝代：明
体裁：五言律诗

近日徵书下，期君直省庐。争看鸣大凤，切莫恋鲈鱼。遍地苏徭困，弥天祝网疏。匡时烦力诤，予只卧樵渔。
同陈中丞幼白赴魏国徐六翁招
作者：阮大铖
朝代：明
体裁：七言律诗

名园松桂肃秋阴，野客翛然与盍簪。泉壑直通仙掌气，雨旸频话荩臣心。午桥绿野开篁屿，酉室青灯照墨林。但愿销忧多暇日，犊裈鸠杖奉登临。
吕君发见访感赋·其一
作者：阮大铖
朝代：明
体裁：五言律诗

栖影寒云外，高舂尚掩关。岩琴时一抚，庭树与同閒。犊鼻聊遵拙，鸿轩未可攀。感君循古处，刹啄鸟罗间。
吕君发见访感赋·其二
作者：阮大铖
朝代：明
体裁：五言律诗

孤帆自何至，饱载石湖霜。潮月随人白，寒花杂语香。伤心问封树，静眼阅沧桑。醉忆西州路，离忧对尔长。
君马黄
作者：阮大铖
朝代：明
体裁：乐府曲辞

君马黄，马黄将安逐。九河汤汤，日月出没，秋龙騑离自南北。驾车驰马，美人亦何极。如蔡如易乎，悲矣。
吴子远游姑苏旋金陵应试书至赋答·其一
作者：阮大铖
朝代：明
体裁：五言律诗

君行阅吴会，耳目有清娱。延赏峰能秀，臻情月讵孤。狄香纷畎浍，绮意到樵苏。古乐知谁在，重为问讯无。
吴子远游姑苏旋金陵应试书至赋答·其二
作者：阮大铖
朝代：明
体裁：五言律诗

高馆临虫夕，閒琴为尔开。梦乘梁月往，书度橘烟来。鹿野宾笙展，鹰风猎骑催。秋声动云梦，赋献复何猜。
吴幼玉六帙礼云栖还赋寿
作者：阮大铖
朝代：明
体裁：七言律诗

尘世桑沧定不疑，采山聊可谢朝饥。荣分几杖真人赉，香满彫胡弟子炊。湖月能疏心镜彩，昆蓝讵向觉花吹。归来更达沉冥旨，米汁秋樽好共持。
吴徵君充符招集修竹庵
作者：阮大铖
朝代：明
体裁：五言律诗

烟霜挺寒玉，数亩竹风清。是地入古寺，主人兼胜情。天花杂莼饭，空翠警书声。归步逢新月，悠悠筱路明。
吴长人元起季木许中燕汪翔先齐价人章永锡刘慧玉曹肃应张损之黄任鲁雪夜酌·其一
作者：阮大铖
朝代：明
体裁：五言律诗

霏霏江海雪，积素失春林。昭质通交道，寒机涤世心。话酬良晤罕，灯衍夜杯深。且蓄搴芳思，暄风饮蕙襟。
吴长人元起季木许中燕汪翔先齐价人章永锡刘慧玉曹肃应张损之黄任鲁雪夜酌·其二
作者：阮大铖
朝代：明
体裁：五言律诗

野觞容率略，盘菜摘篱间。尘务何端入，春星此会閒。幽人即芳草，宵语若深山。更觉林花白，寒江月又还。
吴长卿刻书南中遭火焚行李都尽将理归装小诗感赋·其一
作者：阮大铖
朝代：明
体裁：七言律诗

閒门凉雨草萧萧，清论烦君破郁陶。卖赋金怜垂手散，著书帙约等身高。时危愚不谋鸡肋，岁俭贫犹市蟹螯。更拟鸱夷遥载酒，布帆同泛广陵涛。
吴长卿刻书南中遭火焚行李都尽将理归装小诗感赋·其二
作者：阮大铖
朝代：明
体裁：七言律诗

夙附声华冠二京，于今白发各纵横。胡琴耻为纤儿碎，薪火难磨作者名。桃叶渡花鸣夜雨，要离冢树起秋声。与君倚醉睨千古，话到疏钟动石城。
吸江楼为林六长遥赋
作者：阮大铖
朝代：明
体裁：古风

余昔涉闽江，孤舟凉夜永。深烟闭萝葛，疏星堕笭箵。去此垂廿年，回思神魄警。之子彼土秀，结庐摄清景。云岚入吐纳，风泉交视听。舂汲山鬼俱，睇笑文鱼领。陶公亦有言，夫我爱其静。何复事远游，苔花蔽寒井。钟阜看孤云，乡梦谁能屏。梦中江月斜，閒猿叫秋岭。
周仍叔至山相访寄谢·其一
作者：阮大铖
朝代：明
体裁：七言律诗

霜枝匝地已无叶，筇杖拨云能有声。息影幽栖荒寺裹，感君遥作寒山行。相看蜡屐寓深意，不爨樵苏非世情。南舍梅花笑曾未，杖藜渐觉香风生。
周仍叔至山相访寄谢·其二
作者：阮大铖
朝代：明
体裁：七言律诗

君所负才若冰雪，青云意气争相高。授经养母必甘旨，展卷获古穷纤毫。圣世何忧有道轴，晏岁复不辞绨袍。海运于人指掌尔，相逢且餔糟床糟。
周元修归自汝上秦京寒水园过访·其一
作者：阮大铖
朝代：明
体裁：五言律诗

寒水绿波柔，君归江上舟。旅程记春草，高咏失乡愁。又作浮鸥计，来寻野鹤俦。因之理瑶瑟，林月共悠悠。
周元修归自汝上秦京寒水园过访·其二
作者：阮大铖
朝代：明
体裁：五言律诗

剥啄恬门雀，知余隐意安。中厨倾美酒，长日纵清欢。琴补风榛寂，灯閒月树残。竹斋兹夜枕，为尔梦踰宽。
周公穆张损之家衡之兄登蛾眉亭怀古
作者：阮大铖
朝代：明
体裁：五言律诗

微波摇极浦，孤屿暮潮生。旅泊已多感，同人饶有情。荒亭寄秋露，高屦越松声。目尽衔山日，因知世上名。
和壶中天寿容自勋卿
作者：阮大铖
朝代：明
体裁：古风

六朝多少青山，对酒几人无外虑。爰园跳出利名场，缰锁幸能相恕。纸帐芦帘，芸香兰畹，清福般般具。脉望三餐，未必神仙无妒。常时采药林中，弹琴石上，明月公然遇。小山丛桂影婆娑，不让清光轻去。六身年算，浩劫恒沙，腊指阶前树。更约天台，租却桃花同住。
和徐州来韵兼忆其尊公囧卿·其三
作者：阮大铖
朝代：明
体裁：五言律诗

如此飞扬俗，无如却轨尊。过君下帷处，澹古类秋村。刷羽翔孤凤，安心学定猿。灯青松露白，高讽向中园。
和徐州来韵兼忆其尊公囧卿·其二
作者：阮大铖
朝代：明
体裁：五言律诗

閒林逢积雨，吾友感何深。月晦班荆地，山寒挂剑心。诗书谁谓没，弓冶正堪寻。不尽西州恸，登堂睹素琴。
和韵酬文启美见赠·其一
作者：阮大铖
朝代：明
体裁：七言律诗

销忧未敢效群公，白石狂歌意亦雄。慵寄眼光牛背上，全休生计蟹螯中。閒吟江畔枫初落，澹思篱间菊幸同。赖有青山酬赋客，萧晨莫放酒杯空。
和韵酬文启美见赠·其二
作者：阮大铖
朝代：明
体裁：七言律诗

高秋极目雁宾时，江外风烟不可知。犊鼻自怜聊复尔，鸱夷不醉亦奚为。餐将青菂心徒苦，枕到黄粱梦已危。遥忆洞庭今宛在，垞边香草系予思。
和香雪竹影社诗·其一
作者：阮大铖
朝代：明
体裁：古风

江湖青一发，匡庐现纤影。梦入白莲池，幽香触深省。不知寐觉间，何者是真境。百虫挂秋槐，而别柯与瘿。习心成习见，譬若蛙居井。
和香雪竹影社诗·其二
作者：阮大铖
朝代：明
体裁：古风

清泉喧石濑，华月吐高岭。山精何雎于，弄此潇湘景。雪公石门秀，植戒如笭箵。身与霜松严，虑若秋兰静。藉此丰干舌，重剥香岩笋。寄社空烟中，提唱诸云冷。
咏短菊
作者：阮大铖
朝代：明
体裁：五言律诗

绕屐满东篱，居然浥露枝。依苔成诘曲，入盎亦葳蕤。高蕊山鸡啄，幽香蟋蟀知。谁能护霜叶，延碧配江蓠。
咏蜡梅·其一
作者：阮大铖
朝代：明
体裁：七言律诗

萼绿离离未骋妍，风光先向此枝偏。参横竞作旃檀相，陇远疑攀桂子传。色映竹林高士屐，影分银烛汉宫烟。寿阳更点安黄额，真态生香倍可怜。
咏蜡梅·其二
作者：阮大铖
朝代：明
体裁：七言律诗

疑从笛里杂梁尘，漠漠师雄梦未真。太液似分黄鹄羽，罗浮轻点玉龙鳞。金铉雅称和嘉实，霜橘无惭作比邻。如此寒香殊可嚼，共君官阁咏清新。
哭和州侍御马讷斋
作者：阮大铖
朝代：明
体裁：七言律诗

野哭春江动绿波，历阳白骨正嵯峨。贺兰不遣貔貅至，雎水其如鼠雀何。爪自透拳悲鲁国，魂长捐佩感湘娥。无衣欲绍秦庭泣，忍听伤心隔谷歌。
哭潘木公·其一
作者：阮大铖
朝代：明
体裁：五言律诗

忆与分携后，褰裳约屡坚。文鱼思媵月，黄鹤遽宾烟。潮汐期俱紊，云霞气不鲜。平生山水思，悽断子期弦。
哭潘木公·其三
作者：阮大铖
朝代：明
体裁：五言律诗

三山延眺处，云海气何昏。白社伤莲萎，玄亭幸草存。秋香残橘柚，春绿剪芳荪。恨不从君后，修文向帝阍。
哭潘木公·其二
作者：阮大铖
朝代：明
体裁：五言律诗

大雅何波靡，资君砥柱孤。閒吟挈芳草，逸气绝菰芦。大壑风长满，空梁月易徂。何堪葭菼际，烟夕鸟相呼。
哭潘木公·其四
作者：阮大铖
朝代：明
体裁：五言律诗

尘壒悬难忍，看君鹤上游。蚁柯多宠辱，蟪甲自春秋。谊友荆高在，佳儿俨伋俦。因声寄河汉，天上慰离忧。
喜从祖兹园公解樵川郡归·其一
作者：阮大铖
朝代：明
体裁：七言律诗

閒云轻席两悠悠，天际遥归故园舟。海郡衣冠闻饯鹤，江乡饮啄幸邻鸥。好风偏与粳香会，佳月宁虞薜影稠。只此东山足磐礴，湘臣何地着离忧。
喜从祖兹园公解樵川郡归·其二
作者：阮大铖
朝代：明
体裁：七言律诗

浮云自古不堪论，初服弥瞻吾道存。草木赖融轩冕相，人天合让鼎彝尊。幽心远渚闻荷发，霁目高霞快鸟翻。自喜林间备群从，问奇那得隔朝昏。
喜何舅悌孝廉见访因读其游匡庐诗·其二
作者：阮大铖
朝代：明
体裁：五言律诗

有美南宫彦，梅花引咏新。弱龄名已著，万卷家仍贫。抱策谒明主，停车寻故人。霞情映林壑，幽谷已先春。
喜史弱翁见访并阅松陵徐介白汤俊民诸子诗·其一
作者：阮大铖
朝代：明
体裁：五言律诗

搴芳何远涉，子自导其心。幼志托嘉树，高歌怀荡阴。淩霞无弱思，御夕有孤琴。太息扁舟谊，谁堪揽蕙襟。
喜史弱翁见访并阅松陵徐介白汤俊民诸子诗·其二
作者：阮大铖
朝代：明
体裁：五言律诗

吴趋元楚楚，君复事孤鶱。遂约江山气，争归金石言。筵篿心自苦，绵蕞道何尊。余亦兴观者，狂歌向海门。
喜史弱翁见访并阅松陵徐介白汤俊民诸子诗春初齐价人相访余适东游率尔别去兹复见过赋此即送其再往皋城授经·其一
作者：阮大铖
朝代：明
体裁：五言律诗

皋城函丈地，饮啄判春云。作客心如草，怀君梦亦芬。琴言酬定夕，霞气避高文。想见传经暇，风前咏有闻。
喜史荩卿请告归广陵江舟小酌
作者：阮大铖
朝代：明
体裁：七言律诗

南楚殷须坐镇才，菊松引兴赋归来。江乡麦与鱼无恙，春峤人同雁并回。钴鉧毕探文藻胜，舂陵未释茧丝哀。如今芳草容高枕，且望芜城罄一杯。
喜叶孺韬至金陵舟中小酌感赋·其一
作者：阮大铖
朝代：明
体裁：五言律诗

湖海意何适，云帆君共翔。寒群集鸿雁，秋梦达烟霜。莅菊觞难制，俦登舞易狂。馀香重搴采，未觉露沾裳。
喜叶孺韬至金陵舟中小酌感赋·其二
作者：阮大铖
朝代：明
体裁：五言律诗

物情何足哂，入眼且交娱。立渚见恬鹤，争烟闻乱乌。颂难申橘柚，叹不歇蘼芜。藉有山樽在，秋江月未孤。
喜如园同年至召伯镇同赴荩卿招·其一
作者：阮大铖
朝代：明
体裁：五言律诗

岂不忧云汉，其如良会难。□□□载酒，适馆复加餐。小雨檐花湿，深杯烛影残。所矜湖税薄，乌鬼绕渔竿。
喜如园同年至召伯镇同赴荩卿招·其二
作者：阮大铖
朝代：明
体裁：五言律诗

濑上浮家客，孤帆历夏云。来酣村舍酒，同论少年文。乃见交情古，弥知世事纷。野心兼逸气，幸不乱鸥群。
喜孟元白见访因坐湛阁论诗
作者：阮大铖
朝代：明
体裁：古风

孤舟闻吹叶，客感弥以繁。卧起入星露，杂籁连朝昏。静者复奚自，遥琴开我魂。山翠襟下吐，妙香亦敷论。家云邻潓湖，中岁游夷门。嵩云覆旅梦，芳畹绵乡园。所挟岂区区，自哂无一存。秋潭演寒碧，静浴三山根。视听此交患，天海将何言。与子露危愿，敬此终日樽。斋心礼川岳，望古怀所尊。阴霞敛浮渚，圆月逗层轩。恻恻念芦中，野雀安可喧。
喜宗白入城修等社得群字
作者：阮大铖
朝代：明
体裁：五言律诗

空际相灵氛，孤飞锡已闻。涧香遗径草，庭树染峰云。月不分天曙，莲宁择水芬。烦师持等义，还慰鹿麋群。
喜宗白微喻博山问法归·其一
作者：阮大铖
朝代：明
体裁：五言律诗

曳杖问禅栖，花深路转微。隔溪听晨讽，知是山僧归。其地背尘俗，所言俱道机。江云何霭霭，閒挂水田衣。
喜宗白微喻博山问法归·其二
作者：阮大铖
朝代：明
体裁：五言律诗

领却西来意，何妨返旧山。经行松界响，归卧竹房閒。树色晚踰邃，江声秋又还。六时烟水曲，宁异万峰间。
喜张鸣玉自白下至为葺菽园
作者：阮大铖
朝代：明
体裁：五言律诗

双鹤盘云起，知君到草堂。闻猿秋浦月，随雁秣陵霜。就竹支书阁，欺花置石梁。肯令休沐胜，独说午桥庄。
喜徐介白白天都见访
作者：阮大铖
朝代：明
体裁：五言律诗

峰霞开坼处，遥策下天都。行李响空翠，居停选绿芜。斋心践鸡黍，高兴略川涂。讵待陈良话，君情已觉殊。
喜李烟客同舟往眺三山因柬潘木公
作者：阮大铖
朝代：明
体裁：古风

孤怀对江峰，支颐憺忘语。阴霞乍兴没，风叶落无禦。葭菼极遐瞩，鸟归识何处。广除吐遥月，意为情人举。水白导鱼路，烟青饮鸿渚。欣子期适来，开琴展良绪。岭猿即悽叶，海树若吟屿。曲罢江转青，秋花列楚楚。三山整烟磴，中清湛芳醑。胜情余既饶，尚禽矧多侣。
喜李烟客岭南来见访
作者：阮大铖
朝代：明
体裁：五言律诗

微尚君应省，门蒿色已腴。禽鱼能窃傲，草木共臻愚。鹤上追烟驾，鲲间弄海珠。五年乖饮啄，梦路复何殊。
喜杨孝廉幼麟见过即送其南州访旧
作者：阮大铖
朝代：明
体裁：五言律诗

蓬门霜筱动，君与破荒烟。暂罢玄亭草，遥寻白社莲。情开洲渚色，迹寄雁鸿天。去梦随明月，应窥榻久悬。
喜汤尔胄见访即送其还宣城应试·其二
作者：阮大铖
朝代：明
体裁：五言律诗

敬亭花且发，归及唱新莺。芳草自生处，春烟何限情。灵香吹泽气，壮雨集潮声。好整云龙策，家风藉尔荣。
喜汤尔胄见过
作者：阮大铖
朝代：明
体裁：五言律诗

桐阴方匝户，词客复何来。新稻熟堪饭，幽荷香可裁。翟门无駴雀，陶令有恬杯。坐阅江南暮，千峰碧尽开。
喜王使君梅和衔命移镇皖上·其一
作者：阮大铖
朝代：明
体裁：七言律诗

莽莽军书七泽来，一时风鹤起蒿莱。关中自转当时粟，开府无如叔子才。平野不妨驱犊出，高台曾此射蛟回。欣传竹马喧江路，幕府无闻画角哀。
喜王使君梅和衔命移镇皖上·其三
作者：阮大铖
朝代：明
体裁：七言律诗

细雨春洲感袂岐，衮衣欣即咏来思。寇恂辙动苍生卧，定远功成白发垂。杨柳薰风铃外暖，梅花香雪篴中吹。海门月吐千峰静，大斗欢陈朱鹭辞。
喜王使君梅和衔命移镇皖上·其二
作者：阮大铖
朝代：明
体裁：七言律诗

孤臣胥靡敢论兵，阴雨难驰桑土情。军府自移龙虎节，江涛遂接鹳鹅声。长风倚树人何壮，夜火量沙谍始惊。征虏雅歌知不减，潢池秋草近将生。
喜王使君梅和衔命移镇皖上·其四
作者：阮大铖
朝代：明
体裁：七言律诗

遗身近复入蘼芜，箪食萧条礼法枯。一壑途穷安阮籍，二天江左仗夷吾。野心不紊渔樵侣，羸疾聊资药饵扶。饭罢牛歌中夜起，车门叩角待传呼。
喜集生中丞还潭上·其一
作者：阮大铖
朝代：明
体裁：五言律诗

秋水烟生处，苍然听暮钟。定知白荡老，重印雪泥踪。法眼开群象，冥心住一峰。寒潭闻落木，于此亦无穷。
喜集生中丞还潭上·其二
作者：阮大铖
朝代：明
体裁：五言律诗

坐卧天花下，都无婚宦情。观心飞鸟处，数息百虫声。何自尘机入，湛然空水明。几时对黄叶，趺坐叩无生。
喜雨柬姚康伯
作者：阮大铖
朝代：明
体裁：七言律诗

梦觉松窗听雨声，老怀疏豁寐难成。见龙特溥青田泽，犍犊平驱绿野耕。分穫颇关群盗喜，汎舟不启友邦争。定知稏䆉秋云里，铜雀啾啾次第鸣。
回舟风日甚美与诸君子饮酒赋诗都忘客感矣
作者：阮大铖
朝代：明
体裁：古风

方舟肆游衍，静见寒江心。霁景既浮屿，孤烟亦怀林。良飙媵波来，悠悠感我襟。诸子具琼枝，话言若开琴。遂永舟次酌，閒瞩川上岑。葭菼乍亏蔽，鸥鹭时飞吟。为适无复馀，怀古何必深。
园中止水宗白过访
作者：阮大铖
朝代：明
体裁：古风

端居阅秋序，高树间柴门。意象日疏豁，始知微尚尊。偶看耕稼书，如共渔樵言。法侣觇我暇，步屧到我园。林蝉静自聒，山鸟閒来翻。衣闻莲露香，饭啜菰米温。曙义彻云霞，绪言杂寒暄。月色凡几皎，沙埠潮几吞。汲井就何泉，种药何畦繁。逍遥深竹间，尽日烦讨论。长话未及半，夕阳照云根。子随江月归，迟予叩山樊。厨罗菱芋族，石扫莓苔痕。小径从蓬蒿，余方辞高轩。
园中种菊闻云中虏警
作者：阮大铖
朝代：明
体裁：七言律诗

虏骑燕云报合围，刺闺烽火照龙旂。垂鱼卿士帷中策，射虎将军阃外威。户藉即传编老上，伶官未可黜鲜卑。山农刈罢秋田黍，不醉黄花何所为。
园居杂咏·其一
作者：阮大铖
朝代：明
体裁：五言绝句

至人遗外事，灵贶集霞上。流铃时有声，泠泠若松响。
园居杂咏·其三
作者：阮大铖
朝代：明
体裁：五言绝句

独立步櫩外，空香何处来。高枝飏綵蝶，始悟木奴开。
园居杂咏·其二
作者：阮大铖
朝代：明
体裁：五言绝句

水净顿无体，素鲔如游空。頫视见春鸟，时翻藻荇中。
园居杂咏·其五
作者：阮大铖
朝代：明
体裁：五言绝句

斟酌向邃古，埋照无醒期。为怜竹林贤，秋草生蓬池。
园居杂咏·其六
作者：阮大铖
朝代：明
体裁：五言绝句

拔尔荆榛丛，立之琴书牖。幽风曳女萝，向予若稽首。
园居杂咏·其四
作者：阮大铖
朝代：明
体裁：五言绝句

花叶循古情，目玩自成绮。莫惜倒山樽，搴芳从此始。
园居池阳李司理长度见访兼惠以诗稿·其一
作者：阮大铖
朝代：明
体裁：古风

门閒未交夕，草际百虫吟。檐间挂高柳，床上横孤琴。野风时一来，悠然吹我襟。炎曦被广衢，缁尘贯华簪。感彼啍啍车，税予嘉树林。冰雪开话言，茗粥未及斟。世人竞樵苏，古谊多不寻。长跽受琅函，服义良已深。习习兰杜香，寥寥韶濩音。三复松窗中，庶觏君子心。
园居池阳李司理长度见访兼惠以诗稿·其二
作者：阮大铖
朝代：明
体裁：古风

一官寄秋水，海汐复江烟。小草即奇树，五斗如玑璇。何陋五指苗，来观九子莲。青峰隶朝阁，碧月迎夜弦。自云食鲜鱼，何如跕飞鸢。一郡绝讼氓，归种春村田。长日枕丹经，高松眠晏然。及其当谳词，㶁㶁鸣春泉。豚鱼亦咸孚，掾曹无敢先。采采涉秋浦，浦花繁且妍。香露渐幽襟，缨歌为君贤。
园居诗·其一
作者：阮大铖
朝代：明
体裁：古风

息影入春烟，形释神亦愉。外梦畴能干，此境渐以愚。偃坦遂交旦，林禽声已俱。感此耳目前，理胜未可渝。乐志岂在多，远游将恐拘。僮稚觇我兴，薄陈漱与铺。毕此就檐暄，聊用曝我躯。
园居诗·其二
作者：阮大铖
朝代：明
体裁：古风

卧起春风中，百情咸有触。偶立闻空香，缓步历潜绿。虫豸亦怀暄，云动徇所欲。余方守故情，女萝咏岩曲。时复释道书，高亭事遥瞩。悠然江上峰，无心入恬目。谁能忍此怀，弗为群贤告。
园憩·其一
作者：阮大铖
朝代：明
体裁：五言律诗

干时诚足哂，大隐亦邻欺。惟与鸾俱伏，方令鹤不疑。倘非处溪刻，何以谢磷缁。采采东篱菊，悠然意可师。
园憩·其二
作者：阮大铖
朝代：明
体裁：五言律诗

何以舒微尚，临流葺水轩。藕花香入梦，树色静如村。萍聚游鱼沫，苔存步鹤痕。绕篱多隙地，随意种芳荪。
园憩多宝庵同清隐看月即送其入楚还订浮渡游·其一
作者：阮大铖
朝代：明
体裁：五言律诗

偶然乘月色，纵步到柴关。坐听堂钟动，翻令庭树閒。轩罗当径竹，花隐隔窗山。挂锡逢支远，清言讵忍还。
园雪海岳庵僧过访感旧游赋·其一
作者：阮大铖
朝代：明
体裁：五言律诗

繁梅照岩户，残雪复衔林。感此香光气，弥澄虚白心。莺歌寒未续，草色雨犹沉。何处天花至，纷纷点蕙襟。
园雪海岳庵僧过访感旧游赋·其二
作者：阮大铖
朝代：明
体裁：五言律诗

黄叶兼秋雨，曾听海岳钟。别来京口月，长挂岭门松。岛涨龙难寐，花飘鹿易逢。看余飏片席，重访鹤林踪。
圆明过访即同如幻朗然勖之肇乾游吉山尽日还·其一
作者：阮大铖
朝代：明
体裁：古风

抱此太古心，翛然谢尘滓。身入一峰定，虑触诸云起。如何百霜下，草木香未已。天花覆石路，应器汲寒水。为有鸟巢人，顾我翠微里。清机省竹籁，高谭堕松子。空山发印光，峨嵋月盈指。
圆明过访即同如幻朗然勖之肇乾游吉山尽日还·其二
作者：阮大铖
朝代：明
体裁：古风

一身等枯蓬，去住随所向。既整莲社盟，复策香林杖。形迹尽捐脱，耳目转萧放。采橘敦野心，烹葵谢清贶。钟声前峰来，又欲穷幽旷。古木闻禽啼，深溪睹云上。施咒及罟师，行吟接樵唱。归途逢暝烟，悠然返青嶂。明灯寂何言，一晤百为妄。
圣人出
作者：阮大铖
朝代：明
体裁：乐府曲辞

圣人出，乘青玄，金支庶旄缤哉纷。高山大海，告美人以心。美人游敖，下上罔极。嘉夜都良何所德。筮甘星，悬悱恻，美人哉。
圣羽避乱至山尽谈枞川被贼之状·其一
作者：阮大铖
朝代：明
体裁：七言律诗

枞川自昔鱼盐地，烽火棱棱几户存。幸尔独违薪木室，与予共卧梅花村。纵横尚传盗贼剧，捃拾获有妻孥飧。为视寸舌正无恙，残年且尽寒山樽。
圣羽避乱至山尽谈枞川被贼之状·其二
作者：阮大铖
朝代：明
体裁：七言律诗

何草不黄燐火碧，为儒逢此行独难。饥来诗书悉长物，乱至忧惧弥更端。野豕学人立残垒，群鸦啄骨鸣江湍。国殇于此赋不尽，鼠辈白马犹桓桓。
坐慧汐居赠观一
作者：阮大铖
朝代：明
体裁：五言律诗

禅室临江埠，自然轩户凉。蒲喧闻蛤诵，蓼盛觉鸥香。海月潜栖钵，秋潮每触床。暂来分茗粥，已识道心长。
坐法雨上人澄观阁·其一
作者：阮大铖
朝代：明
体裁：五言律诗

结搆循云壁，无妨石竹阴。不知空翠里，何处海潮音。遂偶孤霞至，来参静者心。江身现虚白，如月照幽林。
坐法雨上人澄观阁·其二
作者：阮大铖
朝代：明
体裁：五言律诗

帆影何飘忽，青山尔穆如。沙田观戏鹤，水雾察飞鱼。花众篱难卫，萝沉磬与疏。白莲有荣落，何羡远公庐。
坐渔山堂展苏米诸名家竟日柬谢元甫同年
作者：阮大铖
朝代：明
体裁：古风

吾子藐姑人，能不厌尘壒。即为九州有，冰雪意无凿。孤霞峙江表，英辞振群岳。天开河雒文，斯人藉评驳。蚤悟损益旨，冥蜚入寥廓。归葺渔山堂，书声响深壑。桃花送烟水，青山挂篱落。养福守寒俭，和光务恬泊。乃其结习存，黄金事挥霍。穷年辨蝌蚪，倾囊买丘索。予向不为然，鼠璞慎其错。兹来坐秋雨，牙签纵扪摸。海岳品纸书，坡老宸奎阁。触目飞云岚，谛视辨芒角。神虬舞长川，冰蚕织丛箔。摩娑至张灯，意饫神踰愕。始悔昔者言，将无类鸠鸴。珠母与空青，旷世而一作。此气干象纬，年代非所约。君亦自珍重，夫岂拾糟粕。放言问渔山，一笑海天阔。
坐湛阁感忆士衡中翰·其一
作者：阮大铖
朝代：明
体裁：五言律诗

晴浦列遥雁，霜枝领暮鸦。寒情何可束，开步入蒹葭。触物已如此，伊人空复遐。尚思磐礴地，高咏响梅花。
坐湛阁感忆士衡中翰·其二
作者：阮大铖
朝代：明
体裁：五言律诗

千尺春潭水，于君见素心。露花迎夙梦，风筱寄荒吟。鸡黍期如昨，人琴感至今。何堪沙浦上，啧啧听寒禽。
坐燕矶亭子再赋呈以冲先生·其一
作者：阮大铖
朝代：明
体裁：五言律诗

披襟对云汐，身世入青苍。飞鸟复何向，孤帆相与翔。清言给松筱，閒眺贴菰蒋。回视栖钟地，空烟已混茫。
坐燕矶亭子再赋呈以冲先生·其二
作者：阮大铖
朝代：明
体裁：五言律诗

肃此孤亭抱，空江飒有声。停云终古思，浮海此时情。领雨龙行苦，吞沙鹢路平。晚航迟霁月，同拟濯吾缨。
坐绿梦居赋送一门上人北参·其一
作者：阮大铖
朝代：明
体裁：五言律诗

精庐闭花药，息景亦何深。偶至邻峰衲，来分秋树阴。清机閒省竹，良话静开琴。即此恋携手，宁堪判蕙襟。
坐绿梦居赋送一门上人北参·其二
作者：阮大铖
朝代：明
体裁：五言律诗

思君锡所指，来雁正南翔。黄叶孤舟雨，青灯旅夜霜。石经云未绽，静琬树犹香。一施名场法，莲花社莫忘。
夏夜集殷眉原光含万篁里得开字
作者：阮大铖
朝代：明
体裁：五言律诗

野径隐深竹，同人不厌来。情閒能感月，雨后复临苔。杯曙灯花脱，林喧鸟梦开。婆娑今夕意，幸不负蒿莱。
夏日东池送友人纳姬广陵十二韵得仙字
作者：阮大铖
朝代：明
体裁：五言排律

嘉浣酬良月，青门豫野泉。池光开旭镜，林籁动薰弦。枝缀投车果，香舒引步莲。裯星吟遂切，箫月綵谁专。鹤路行飞驾，骊歌讵黯筵。偷分眉阁黛，别卸御衣烟。采药难携侣，栽桃好趁年。针楼蛛却挂，银渚鹊争填。梅稚羞承鼎，花娇不耐钿。吹移台上史，梦绾洞中仙。词客倾奁咏，王孙贱锦缠。余欢参遏末，聊赋定情篇。
多宝庵同清隐看月即送其入楚还订浮渡游·其三
作者：阮大铖
朝代：明
体裁：五言律诗

席挂沧洲月，筇开梦泽云。以君西向意，当我北山文。帆影晴空远，猿声旅夜闻。楚山秋翠积，归句倘能分。
多宝庵同清隐看月即送其入楚还订浮渡游·其二
作者：阮大铖
朝代：明
体裁：五言律诗

墙阴环古木，夕翠霭沉沉。宛以千岩色，移之双树林。挑灯閒拂麈，踏叶偶惊禽。更述莲峰月，支筇思不禁。
夜听平等岩下雨
作者：阮大铖
朝代：明
体裁：古风

青林草木纠，气盛自为雨。向夜禀山蒸，其用遂能普。清响入空际，萧机感灵府。既念肃声闻，弥希畅田圃。苗深泽犹閟，桔槔欲何取。所恃天仁垂，孑遗饶所怃。滂沱以终朝，沾润及高土。凡我栖林禽，愿作商羊舞。
夜泊邗关忆旧游有感
作者：阮大铖
朝代：明
体裁：七言律诗

孤舟乘汐下江关，寒露泠泠岸楚间。估客不知谁地乐，渔竿此日几人閒。霜吹乌桕含情树，月暝茱萸载酒湾。独有严城事铃柝，三星芒角照愁颜。
大店驿别搏仲社兄
作者：阮大铖
朝代：明
体裁：五言律诗

客里复何别，扳条古驿前。柳吹淮甸雨，杏坼讲坛烟。极目归鸿影，长谣芳草篇。遥知修禊日，歌咏动春泉。
大方庐中以集韵诗见示感赋·其一
作者：阮大铖
朝代：明
体裁：五言律诗

春雨响不已，与君分此寒。欲销尔时泪，聊忆故年欢。归雁程犹滞，巢乌羽未乾。窗间陈绿绮，肠结不能弹。
大方庐中以集韵诗见示感赋·其二
作者：阮大铖
朝代：明
体裁：五言律诗

遥念门山曲，春莺唱又新。不知烽火后，谁是采芳人。捃粟炊能继，综诗咏未贫。寥寥檐雀外，文史独相亲。
大方移酌同价人五一前之弟觞咏尽日·其一
作者：阮大铖
朝代：明
体裁：五言律诗

山居方首夏，物感亦何深。梦忍释农事，闻难给鸟音。遥樽香薜路，清论泄松岑。复整閒吟步，池光照野心。
大方移酌同价人五一前之弟觞咏尽日·其二
作者：阮大铖
朝代：明
体裁：五言律诗

琴书酬耳目，好我遂忘归。烟术纷将夕，篱山青且微。尽兹林酌兴，弥恻世情非。好识松根路，还来共采薇。
大方移酌同价人五一前之弟觞咏尽日山居雨中喜邓简之见过阅其近作即送之渡秋浦应试·其一
作者：阮大铖
朝代：明
体裁：五言律诗

千峰翔雨气，君至历何云。试省身心际，无非青翠氛。传瓷永良话，槌磬响高文。为警山猿啸，方知达夜分。
大方读书门山同前之弟过访
作者：阮大铖
朝代：明
体裁：五言律诗

何地托琴樽，循云卧石门。御冬谙梵制，展帙报亲恩。林定纳泉响，山寒识翠尊。悠然鸡黍意，古处为君存。
奉使凉州出都门
作者：阮大铖
朝代：明
体裁：七言律诗

云开春殿诏初承，绛节传呼到五陵。晓骑才迷燕市雪，朝炊忽煮白河冰。暂抛马上樱桃笼，且斸龙山楖枥藤。瓦枕竹床无恙否，题书先问石巢僧。
奏公亦九两表弟游泮后相顾感赋
作者：阮大铖
朝代：明
体裁：五言律诗

孤舟拨寒汐，遥集古人心。抵岸雪已厚，到门云更深。兆难虚宅相，香复接儒林。两姓杯棬感，看君泪满襟。
女史顾眉生善画与曹子玉甚欢赋赠
作者：阮大铖
朝代：明
体裁：七言绝句

蛾眉亦与虎头痴，兰蕙心情秋水姿。欲倩风流京兆笔，为图花睡未醒时。
姑孰晤李周生
作者：阮大铖
朝代：明
体裁：七言律诗

青山流影入空江，江上逢君倒玉缸。大壑鲸翻涛不弱，高台凤去思难降。谁云宫锦人千载，宛在秋灯月一窗。佳句阴铿重得似，篱花石竹响淙淙。
姑溪同王龙光对酌
作者：阮大铖
朝代：明
体裁：七言律诗

载酒登高兴已阑，君来重整远游冠。扶筇遥对青山笑，采菊能寻处士欢。世味悟知浑食蓼，名场数却几加餐。何如放棹姑溪曲，日日鲈鱼挂钓竿。
姑溪雨泊有怀淮海彭城友人
作者：阮大铖
朝代：明
体裁：七言律诗

江声挟雨入孤怀，此夕何堪鸿雁来。淮海地卑潮近月，逐臣梦远雪疑梅。烟绵漂母炊鱼地，云接彭城戏马台。世事物情君自笑，子山空切暮年哀。
子卿过晤闻其徵辟信赋此·其二
作者：阮大铖
朝代：明
体裁：五言律诗

闻说明时辟，行将至伏鸾。聊扶鸡骨杖，欣岸鹿皮冠。渭水钓能释，娲天补未难。野情无外系，林梦为君安。
子夜歌·其一
作者：阮大铖
朝代：明
体裁：乐府曲辞

曙花能有情，纷纷布苔隙。为怜欢去心，一覆欢来迹。
子夜歌·其三
作者：阮大铖
朝代：明
体裁：乐府曲辞

持欢比春风，欢闻薄作哂。吹衣徒婀娜，吹心那可忍。
子夜歌·其二
作者：阮大铖
朝代：明
体裁：乐府曲辞

银箭滴金壶，漏水无心转。迟欢苦刻长，欢来刻何短。
子夜歌·其四
作者：阮大铖
朝代：明
体裁：乐府曲辞

回头欢忽至，虚徐如非烟。诘欢见何许，见农理行缠。
宗白刺舌血写经
作者：阮大铖
朝代：明
体裁：七言律诗

芭蕉寒透石林霜，为录灵文闭竹房。合是髓枯惊帝释，将无臂断拟神光。微微花雨香衣氎，点点丹霞印笔床。共解广长多宝相，墨池真欲陋钟王。
宗白寓邻庵时相遇析疑义
作者：阮大铖
朝代：明
体裁：古风

廛肆何鳞鳞，炊烟自蒙被。结茆鸡犬中，禅诵胡繇邃。顷者梦觉间，肃肃钟音异。始悟青霭人，瓢笠于焉寄。盂水现潭月，檐枝领峰翠。喧寂了非我，平等旨奚二。相望不牛鸣，晤言期每至。芳草本忘机，山光举相示。微风时一来，庭松响秋吹。愿以雨馀花，施我悠然意。
宗白结夏海岳庵讯之·其一
作者：阮大铖
朝代：明
体裁：五言律诗

遥知杯渡处，北固卧秋云。久客别山月，归飞趁雁群。滤泉水虫活，读律夜香闻。来就东篱菊，丛深待尔分。
宗白结夏海岳庵讯之·其二
作者：阮大铖
朝代：明
体裁：五言律诗

海门秋欲半，瓢笠尚何依。积径苔应厚，映帘花已微。草喧虫领月，松响鹤临扉。芦荻沧洲满，无烦杖锡归。
宗白读书应化庵寄忆
作者：阮大铖
朝代：明
体裁：七言律诗

青峰隐隐但闻钟，云外孤筇未易逢。尽日经行空翠里，一春调息雨声中。林花欲曙争鸣鸟，江气初开报饮虹。逋客朝昏兴如此，买山还拟就支公。
定情诗·其一
作者：阮大铖
朝代：明
体裁：五言律诗

微心入何际，眉上远峰青。霞为朝妆曙，香因夜语灵。通花冯一水，隔渚笑双星。愿得长如此，箫声响凤翎。
定情诗·其二
作者：阮大铖
朝代：明
体裁：五言律诗

春山青欲近，采药路何寒。自结持筐侣，非徵敝席欢。文情微笑处，禅理澹眉端。不定风花思，如今幸可安。
宝刀行赠王贞吉参戎
作者：阮大铖
朝代：明
体裁：古风

王将军，美且鬈，少年意气倾幽燕。感时顿投手中笔，结交尽散床头钱。宝刀三尺悬秋水，摩挲剧于十五女。提携上马渡桑乾，横行直夺医闾垒。前者虏入喜峰时，孤军力护砰车。不分冠缨有巾帼，口啮指血旋上书。天子忧胡临便殿，谓君南八今重见。亲题敕尾付廷论，从此义声轰赤县。年来左肘顿生柳，閒向枌榆晦身手。冈坡逐兔呼鞲鹰，日醉荆高市中酒。金陵三月江花红，遥遥仗策鸣春风。司马亲为抚猿臂，行行力挽天山弓。邀君坐此芳树下，柔条一系紫骝马。轵深不作夷门空，眼中谁得如君者。黄巾白羽何纷纷，中原一扫欃枪氛。至尊麟阁许相待，努力努力王将军。
客中晚坐江亭有怀吴幼玉颜若龄
作者：阮大铖
朝代：明
体裁：五言律诗

欲暮江烟动，秋峰翠转深。客怀何所寓，是际惟孤吟。黄叶灯前梦，青猿峤外心。高斋山响夜，知弄逸人琴。
客真州喜杜退思至即招集汪氏江亭
作者：阮大铖
朝代：明
体裁：五言律诗

几载离居梦，因依濑上云。如何黄叶岸，击汰得从君。汐满标鱼路，烟卑抑雁群。林亭对红烛，良话尅馀醺。
客真州范玺卿太蒙枉存赋谢·其一
作者：阮大铖
朝代：明
体裁：五言律诗

风义夙相亲，班荆慰此晨。宾云多逸驾，媚泽有修纶。寒雨饮袍色，霜花凝甑尘。广陵遗散在，闻罢各沾巾。
客真州范玺卿太蒙枉存赋谢·其二
作者：阮大铖
朝代：明
体裁：五言律诗

浮云观往事，贤者每贞艰。捃拾几茎粟，沉冥累月颜。盟心共寒水，间道指青山。祗恐蒲车至，先忧未可閒。
宴汪中翰士衡园亭·其一
作者：阮大铖
朝代：明
体裁：五言律诗

大隐辞金马，多君撰薜萝。圣游宾汉野，倒景烛沧波。虑澹烟云静，居閒涕笑和。鸾情复何极，高咏出层阿。
宴汪中翰士衡园亭·其三
作者：阮大铖
朝代：明
体裁：五言律诗

神工开绝岛，哲匠理清音。一起青山寤，弥生隐者心。墨池延鹊浴，风筱泄猿唫。幽意凭谁取，看余鸣素琴。
宴汪中翰士衡园亭·其二
作者：阮大铖
朝代：明
体裁：五言律诗

桃源竟何处，将以入青云。众雨传花气，轻霞射水文。岩深虹彩驻，淀静芷香纷。讵遣渔舸至，灵奇使世闻。
宴汪中翰士衡园亭·其四
作者：阮大铖
朝代：明
体裁：五言律诗

缩地美东南，壶天事盍簪。水灯行窃月，鱼沫或蒸岚。自冠通人旨，慵教尚子谙。祗应佩芳草，容与尚江潭。
宴鹿庵相国西郊桴居·其一
作者：阮大铖
朝代：明
体裁：五言律诗

朝英营物外，筑馆俯清泉。理亦预疏凿，游能偕圣仙。盘匜罗水碧，徒御动山烟。不羡城南曲，空瞻尺五天。
宴鹿庵相国西郊桴居·其三
作者：阮大铖
朝代：明
体裁：五言律诗

浩劫尘沙远，同时鱼鸟亲。时书修我法，花水隐秦人。润幄欣云至，遮檐验柳新。酒醒坐磐石，迎月更垂纶。
宴鹿庵相国西郊桴居·其二
作者：阮大铖
朝代：明
体裁：五言律诗

楼居升水气，澹澹映春丛。顿觉耳目适，遂令心地空。香光浮草树，刻画到霓虹。胜地应千载，青山倚谢公。
宴鹿庵相国西郊桴居·其五
作者：阮大铖
朝代：明
体裁：五言律诗

上相驻柴车，村翁话起予。乘春饭羸㹀，击水聚驯鱼。静觉行生会，谁言经济疏。翻愁渭滨猎，物色溷樵渔。
宴鹿庵相国西郊桴居·其六
作者：阮大铖
朝代：明
体裁：五言律诗

烟水依依处，时看白鸟飞。閒情云共卧，灵境世应稀。登户泉声聒，映帘山色微。江乡此何异，游客宛如归。
宴鹿庵相国西郊桴居·其四
作者：阮大铖
朝代：明
体裁：五言律诗

举目谁长物，轩开云满山。洼田催种蛤，稚子嘱调鹇。门馆无私觌，方书有大还。青春称辟谷，仙骨讵今孱。
家大人初度谢李戒庵过祝
作者：阮大铖
朝代：明
体裁：七言律诗

汎宅聊申菽水欢，秦淮碧柳照斑斓。似闻黄鹤舞瑶笛，更喜白鱼迎钓竿。自向源花通饮啄，宁烦野竹报平安。紫衣不羡逢元发，斗下犹龙气未阑。
容自导予尽穷摄山之胜令子灵宝游亦同趣
作者：阮大铖
朝代：明
体裁：七言律诗

胜游林壑得穷探，赖有高贤作指南。山鬼临风摇薜荔，天香随地下优昙。寻源野竹云生石，洗药寒花月印潭。更喜元方御秋驾，箕裘似欲接烟岚。
宿古云居再成
作者：阮大铖
朝代：明
体裁：五言律诗

烟霜深可宅，高枕向其中。静念尘间日，何如竹下风。吟长寒雨并，梦耻世人同。遥忆钟声外，千峰碧未穷。
宿慈湖蔡氏馆损之后至·其一
作者：阮大铖
朝代：明
体裁：五言律诗

不宿青山诺，知君衔远心。高谈坐野馆，微月寓空林。石竹吟风细，秋灯炤酒深。今宵尘杂梦，知不到幽岑。
宿慈湖蔡氏馆损之后至·其二
作者：阮大铖
朝代：明
体裁：五言律诗

离离黄叶下，睇笑满柴关。不作鳀鱼斗，同为野鹤閒。灯青繁露地，月白女萝间。寂寂怀山鬼，烟深未可攀。
宿方大方山馆
作者：阮大铖
朝代：明
体裁：古风

尘居苦物役，诺向青山必。霞外讵有方，区中誓当绌。遂礼孤峰云，便造幽人室。花药性所殽，诗书道终吉。裁裳滥碧萝，注经宝丹漆。阶前虎迹驯，石际羊声叱。静夜无端倪，高论恣回潏。岂徒暂游衍，托志于焉毕。清境未可淹，又共山云出。回视笑言中，人与翠微一。
宿焦山双峰庵月下闻潮
作者：阮大铖
朝代：明
体裁：五言律诗

琴樽憺然夕，林卧遂忘还。山鬼或同梦，世人无此閒。遥岑导钟路，素月紊霜颜。此际闻潮响，谁能静掩关。
宿真州蒋氏宅时二陵两郎君泮游三径抱鼓盆戚十年之交忧喜横集感而赋诗
作者：阮大铖
朝代：明
体裁：七言律诗

昏烟小泊向江门，鸡黍从君古道敦。乱后蓬蒿长荫诩，寒宵灯火尚留髡。高衢伯仲云龙跃，小吏东南孔雀翻。三载悲欢如梦里，西窗嬴得烛花繁。
宿石巢晨起
作者：阮大铖
朝代：明
体裁：古风

山梦自难繁，岚翠警空想。即此寓觉因，矧复风泉响。嗷嗷闻清猿，流音动云莽。始悟夜来身，卧此千峰上。展转至高旭，岩户纳虚朗。草露气象浮，为疑碧岑长。
宿集生睡渡阁
作者：阮大铖
朝代：明
体裁：古风

就宿裕公潭，潭莫适为主。水恬鱼递鸣，林定月閒吐。露栏药气集，风阁萤光睹。静者夫如何，兀然一无取。随拈雨次花，笑拂灯前麈。山鬼避军持，诸天争法乳。听中蓬漏微，击际竹声苦。弥天何可寻，斯人庶几古。
寄何方伯太瀛
作者：阮大铖
朝代：明
体裁：七言律诗

钟山满目翠氤氲，对酒秋篱一忆君。月桂自存冰署色，露棠全洒瘴乡氛。征徭大府频加敛，烽火甘泉狎报纷。此际经纶需钜手，可容閒眺百蛮云。
寄冒嵩少臬使
作者：阮大铖
朝代：明
体裁：七言律诗

青溪对酒此何时，别后烽烟不可知。近日麇城开幕府，传闻駾喙避旌旗。桃花崦曲询秦俗，湘竹烟中颂楚词。好待汉江春水绿，登楼来赋咏怀诗。
寄别卢太湖瞻岵衔恤归楚
作者：阮大铖
朝代：明
体裁：七言律诗

司空烽火炤郎星，四事虔修百瘁并。愁绝忍看芳露白，归来高卧橘烟青。不龟妙手无封国，野鹤孤飞过洞庭。为念君山猿叫处，苍烟寒水阔冥冥。
寄史中丞道邻·其一
作者：阮大铖
朝代：明
体裁：七言律诗

野人访菊向东皋，欢动秋江八月涛。重起酂侯通转运，居然汾国制戎韬。鸥迎瓠子安流楫，犊卖长淮古戍刀。补石正当天缺处，东南何地不渔樵。
寄史中丞道邻·其二
作者：阮大铖
朝代：明
体裁：七言律诗

运甓翻书尺五天，布袍蔬食甚萧然。清风孤竹燕山石，遗爱甘棠皖浦烟。群吏传闻鞭害马，孤军曾忆跕飞鸢。至今釜底诸残孽，啮指为公骑不前。
寄周观察柱瀛备兵淮海
作者：阮大铖
朝代：明
体裁：七言律诗

卜居近已老渔樵，閒向秋鸿望赤霄。龙节定知生气象，鹖冠殊可慰萧条。春旗暖色飏河日，秋阁寒声静海潮。近说移军屯细柳，东方蛇豕更谁骄。
寄姚吏部石岭白下
作者：阮大铖
朝代：明
体裁：五言律诗

草阁饮江色，冯之开远情。暮山通鸟路，高树共蝉声。映笏千峰翠，酬琴片月清。思君读书处，吏散夕鸦鸣。
寄寿傅相国寄庵六十·其一
作者：阮大铖
朝代：明
体裁：七言律诗

高岩清梦枕秋云，乐圣翛然谢俗氛。黄叶声寒寻懒瓒，白莲香净礼匡君。风尘不杂鲈鱼味，宠辱难惊野鹤群。此际平津陈大斗，江枫篱菊炤馀醺。
寄寿傅相国寄庵六十·其二
作者：阮大铖
朝代：明
体裁：七言律诗

齿让磻溪二十年，后车既载更其旋。鉴湖坚乞沧洲月，商叟同炊紫岫烟。綵蝶应图穿幕里，青猿化石侍花前。悬知旧梦怀东衮，绯玉重看絓九仙。
寄建德令李樵怀
作者：阮大铖
朝代：明
体裁：七言律诗

江上遥闻偃邑弦，山城犹得见尧天。悬鱼庭有高松月，卧犊村绵野树烟。不忝戴星长抱牍，争传饮水亦投钱。何期适馆浓花里，秋水冰壶对皎然。
寄张五云使君·其一
作者：阮大铖
朝代：明
体裁：七言律诗

灵光月旦著高评，为政尤标岳岳声。春暖云依朱戟吐，夜閒月向玉壶生。桑麻石户频询俗，雷雨沧江誓洗兵。自哂野身无所系，幸依化日一躬耕。
寄张五云使君·其二
作者：阮大铖
朝代：明
体裁：七言律诗

盱衡何地不风烟，泽国深知保障贤。村静机声喧夜织，山晴畬火炤春田。翻书研北无千古，解泽江南有二天。何日岑牟趋幕府，山公同醉习池前。
寄张仪明臬使
作者：阮大铖
朝代：明
体裁：七言律诗

麇城烽羽莫纵横，喻蜀新闻属长卿。兕革连营歌杕杜，马蹄沿路长芳蘅。九嶷雪尽归鸿度，三户春深布谷鸣。为问平淮碑版上，枯毫可许颂金声。
寄忆沈开府云升·其一
作者：阮大铖
朝代：明
体裁：五言律诗

故人开府地，高戟对扶桑。问俗茭田穫，端居橘候香。山都迎露冕，水族避鸣榔。秋月兼天白，看君八咏翔。
寄忆沈开府云升·其二
作者：阮大铖
朝代：明
体裁：五言律诗

别思谁能省，枫青梦路间。星霜踰一纪，云海隔三山。薄宦苦多累，归田殊未閒。所嗟明圣世，烽火照江关。
寄怀傅寄庵相国·其一
作者：阮大铖
朝代：明
体裁：七言律诗

岩居何日不相思，况是春云映浦时。子夜问天应恤纬，辛盘对客倘围棋。林閒海鹤巢书屋，溪暖璜鱼入钓丝。安得短筇造高阁，青灯细剪话心期。
寄怀傅寄庵相国·其二
作者：阮大铖
朝代：明
体裁：七言律诗

犊鼻萧寒可奈何，江村叩角且高歌。烽严盾有长飞檄，烟断门无可设罗。乱日青山抽思减，衰年白发绾愁多。华予藉有匡庐月，夜夜分晖到薜萝。
寄怀刘敬仲司空·其一
作者：阮大铖
朝代：明
体裁：七言律诗

与君执戟向尘沙，官舍萧疏接暮鸦。天禄阁吹藜杖火，步兵厨胜酒胡家。春镳竞踏高梁草，秋艇轻穿净业花。屈指廿年如梦境，青青双鬓已增华。
寄怀刘敬仲司空·其二
作者：阮大铖
朝代：明
体裁：七言律诗

桃花春涨漾晴霓，平奠勋名刻水犀。何藉从官沉白璧，恭闻上帝予玄圭。山青草阁容高枕，野绿閒畴好杖藜。何日任城楼上酒，从君沉饮醉如泥。
寄怀刘敬仲秉宪曹州
作者：阮大铖
朝代：明
体裁：古风

岳色静且寒，河流澹方皓。东风吹我心，梦见河边草。吾子滏阳英，冲融称国宝。秉宪肃东方，悬象日初杲。莞闻偃邑贤，品预山公藻。秋霜警蒺藜，春烟乱桑枣。政平人自和，讼阒乌归早。对酒每长谣，翻书则幽讨。皇路告清夷，妍芳易枯槁。时康仕学兼，能令怀抱好。土风革蜉蝣，圣德歌天保。讵使长居东，衮还赴京镐。
寄怀叶震隐同年分宪楚中·其一
作者：阮大铖
朝代：明
体裁：五言律诗

心魂碧何际，草色满潇湘。质古离忧合，怀人梦路长。浓花蒸鸟户，暄水饮鱼梁。何日寻奇服，歌中察楚狂。
寄怀叶震隐同年分宪楚中·其二
作者：阮大铖
朝代：明
体裁：五言律诗

朱甍将粉堞，无恙庾公楼。古意寓明月，清吟谢謇修。登鱼青玉案，次鸟白蘋洲。安得骑黄鹤，扳烟纵远游。
寄怀同年王参汉分臬台州·其一
作者：阮大铖
朝代：明
体裁：五言律诗

故人为政地，旌节拥标霞。结袜动岚彩，鸣琴喧瀑花。雁归春有序，鲸贴海无哗。何必清源曲，悠悠遁始嘉。
寄怀同年王参汉分臬台州·其二
作者：阮大铖
朝代：明
体裁：五言律诗

幔亭张乐地，传说宴曾孙。眷此名山药，能无祖迹存。蕙兰搴讵歇，蔚苍气空繁。拟橐桃花饭，从君细讨论。
寄怀同年王参汉分臬台州喜汤尔胄见访即送其还宣城应试·其一
作者：阮大铖
朝代：明
体裁：五言律诗

春星繁若雨，灯火复江村。遥快高人集，深怜古谊存。桴情通广汐，佩旨约閒荪。更略樵苏迹，清言静勿喧。
寄怀吴南宁孝先
作者：阮大铖
朝代：明
体裁：七言律诗

岭树江花结梦长，羡君冰誉满炎荒。一官远寄霜鸿外，合郡秋闻露橘香。税薄鹅毛常代罽，徭驯蚕女不争桑。遥知斋阁无长物，椰酒聊堪与客尝。
寄怀周澧州彝仲·其一
作者：阮大铖
朝代：明
体裁：七言律诗

江皋白露正团团，公子遥思纫澧兰。雨地共看秋夜月，一官高寄水云端。心閒不羡鲈鱼味，道直无忧鵩鸟翰。旦夕子云劳执戟，刀州何必更弹冠。
寄怀周澧州彝仲·其二
作者：阮大铖
朝代：明
体裁：七言律诗

橘柚烟围讼阁深，巴山积翠待鸣琴。秋高定转溟鲲鬣，酒后空为楚凤吟。细雨鱼蛮喧蓼浦，晴田犊牧卧花阴。何时叔党偕清话，一听湘灵鼓瑟音。
寄怀崔铜陵沧浪
作者：阮大铖
朝代：明
体裁：七言律诗

九子山云晴自生，虚徐江上察芳蘅。花村到处有人住，讼阁閒来惟鸟鸣。石户灯青烦夜织，春畴烟碧起深耕。何当更汎芙蓉路，濑静沙寒听濯缨。
寄怀庐州吴太守淡玄
作者：阮大铖
朝代：明
体裁：七言律诗

淝水春风引绿芜，使君五马饮清湖。但听花下鹤鸣静，不畏城头乌尾逋。白羽谭兵麾部曲，绛纱退食拥生徒。治平第一元家谱，宴锡行看冠虎符。
寄怀张司农绳海·其一
作者：阮大铖
朝代：明
体裁：五言律诗

极目晴江上，青青见楚山。水云徒尔阔，烽火几时閒。搜粟三空日，持筹百战间。知君映丛菊，忧国鬓全斑。
寄怀张司农绳海·其二
作者：阮大铖
朝代：明
体裁：五言律诗

莫读灵均赋，离忧未可收。故人长隔绝，近绪转穷愁。露抑芳蘅气，洲香橘柚秋。何当跨黄鹤，醉月庾公楼。
寄怀方君瞻
作者：阮大铖
朝代：明
体裁：五言律诗

春山青满目，君隐向何云。著草文心壮，瞻蒲穑事纷。恬唫惟鸟和，胜日测蜂分。可忆研奇字，狂歌尽夕曛。
寄怀方式谷广野伯仲·其一
作者：阮大铖
朝代：明
体裁：五言律诗

龙眠嘉遁地，石濑与溪光。梦亦哂尘事，饥还择畹香。开琴林月静，徙药涧云长。江介饶芳草，知君咏不忘。
寄怀方式谷广野伯仲·其二
作者：阮大铖
朝代：明
体裁：五言律诗

不见何年岁，离居未敢思。江云空霭霭，野草复祁祁。清夜弄瑶瑟，高烟斸紫芝。秋山有丛菊，好一就东篱。
寄怀杨斗枢同年·其一
作者：阮大铖
朝代：明
体裁：七言律诗

几年太史辍占星，奇字无从问草亭。露下蒹葭丛白白，霜中橘柚叶青青。越人无复论甘苦，渔父何须辨醉醒。指点寒空无际处，鸿飞长得遂冥冥。
寄怀杨斗枢同年·其二
作者：阮大铖
朝代：明
体裁：七言律诗

寒听湖心寺里钟，霜枝霰草气濛濛。别来淮水应长碧，梦路江花复几红。未有云门尊海鸟，曾何钩党到渔翁。穷愁嬴得身长健，努力春畴学上农。
寄怀杨无补移家·其一
作者：阮大铖
朝代：明
体裁：五言律诗

金陵春且至，门巷亦怀新。舂汲事咸治，琴书道未贫。每于花白夜，弥忆草玄人。近说移家地，荆薪烛四邻。
寄怀杨无补移家·其二
作者：阮大铖
朝代：明
体裁：五言律诗

孤云何所系，随意挂閒岑。讵曰择仁里，应知栖远心。檐晴花力健，门静竹光深。春夕饶佳月，迟予拨素琴。
寄怀林存峨开臬楚中
作者：阮大铖
朝代：明
体裁：七言律诗

离居踪迹托垂纶，颜色长从海月亲。道在冰壶悬鉴地，环投沧海抱珠人。灵芬不格筳篿旨，荒泽能无笔簬陈。更有青山棠树在，年年花载岭南春。
寄怀王东乡石云
作者：阮大铖
朝代：明
体裁：古风

天柱有仙云，飞作南州雨。美锦即孙襄，英声著韶頀。能令野雉驯，不遣众狙怒。阳鱎迹斯敛，桃李花延树。琴月一何清，甑尘岂辞屡。大国已烹鲜，明廷会充鹭。秋色净江天，霞端觌孤鹜。蒹葭弄远风，芙蓉被华露。飏思及中央，宛与伊人遇。采兰折疏麻，贻之见情愫。
寄怀王徵君化卿注易桐中期以春晤
作者：阮大铖
朝代：明
体裁：古风

野怀澹无向，高瞩肆霞外。窈窕寒山色，远近风榛籁。任运迹弥伸，招隐思俱泰。贞吉慕伊人，龙眠卧苍霭。冲意眷泉石，忍力谢喧绘。陋注中古书，洞启先民昧。自粗犹聚萤，紫芝取充粝。山空夜雨霜，耿耿星辰大。整袜拾溪步，回舻击寒汰。石路怅停策，春洲乘当沛。女萝曳烟裳，岩琴写幽嘅。蓄此芳兰心，逍遥撰良会。
寄怀董玄宰宗伯予甲子乞身先生以诗赠行今十年始答也·其一
作者：阮大铖
朝代：明
体裁：七言律诗

清时疏傅卷高踪，十赉新膺九节筇。祖帐轩真乘野鹤，虞弦目亦送飞鸿。故侯瓜蔓青门笠，开士莲花白社钟。为报野心难割据，总持近已属夔龙。
寄怀董玄宰宗伯予甲子乞身先生以诗赠行今十年始答也·其三
作者：阮大铖
朝代：明
体裁：七言律诗

讲幄文书竞绕身，禁脔终不易江莼。好持船子鱼中梵，一浣元规马上尘。松籁平分弘景阁，檀根应是辋川人。五峰秋月闻笙鹤，绿野羊求有上真。
寄怀董玄宰宗伯予甲子乞身先生以诗赠行今十年始答也·其二
作者：阮大铖
朝代：明
体裁：七言律诗

驻颜何藉饵丹砂，手种赪松自有霞。独对东篱閒采菊，任传北阙广宣麻。霜盘侍史调鲈脍，秋艇渔僮捕藕花。三泖朝昏连坐卧，宁烦墨敕动官家。
寄怀董玄宰宗伯予甲子乞身先生以诗赠行今十年始答也·其四
作者：阮大铖
朝代：明
体裁：七言律诗

紫禁烟花拜夕郎，天人遥接秘书香。宫砖立处衣长白，帐饯诗来绢已黄。草际饭牛襦自短，蒿间飞鸴咏空长。何期进履窥园日，尽醉樽前学楚狂。
寄怀蔡韫先同年居庐·其一
作者：阮大铖
朝代：明
体裁：七言律诗

云树相望梦路通，亭亭鸡骨念还同。人归鸿雁青天上，秋老蒹葭白露中。淮水不闻销鹤唳，甘泉何日辍狼烽。遥知洒尽皋鱼泪，中夜闻鸡舞未穷。
寄怀蔡韫先同年居庐·其二
作者：阮大铖
朝代：明
体裁：七言律诗

霅上秋光澹可思，白云黄叶自离离。松风争媚华阳枕，芋火常师懒瓒炊。清誉帝知高马骨，閒情天未老鸱夷。何期细剪西窗烛，痛饮为陈梁甫词。
寄怀许惺庵·其一
作者：阮大铖
朝代：明
体裁：七言律诗

何年一别许玄度，三十六回春草青。双鬓向人若霜雪，九州无地非沧溟。天台药路穷窈窕，西塞渔烟连晦冥。尚忆鸡鸣秋埭里，读书共拾蓬中萤。
寄怀许惺庵·其二
作者：阮大铖
朝代：明
体裁：七言律诗

闻君刀州不得意，大笑解组归江湖。鸡肋于人已而已，蟹螯到手无时无。一身长啸裂金石，诸子绕膝如珊瑚。予欲乘舟向明圣，钓鱼射鸭歌乌乌。
寄怀谪居友人
作者：阮大铖
朝代：明
体裁：古风

淮水浩以深，维鱼则有鲂。既殖秋菊英，载飏丛桂芳。君子赋离居，兹焉三载长。玄亭维寂寞，头责何悲凉。天道匪难明，其微亦孔彰。直北盛风烟，击鼓何镗镗。薋菉蔽通衢，骏逝台且荒。云龙既有簉，野鹤安得翔。所以明王梦，旦夕郁其光。释以衣绣惧，授以兰蕙粻。要识天地仁，雷雨非不臧。人生可怜虫，少乐多忧伤。无地无遗薇，安用怀梓桑。王孙有遗缗，弄之秋水香。暇则治玄言，邃古开迷茫。皖口去长淮，葭菼天各方。相悦在缟綦，相赠无明珰。秋近河气白，素琴为君张。清商飒然来，襟袖咸有霜。万象澄远心，海月悬青苍。
寄怀马侍御讷斋
作者：阮大铖
朝代：明
体裁：五言律诗

白露下庭梧，空江雁夕呼。伊人宛何在，高咏孰能无。天造荒雷雨，时情贱凤图。绛纱闻更启，归集旧生徒。
寄怀高州毕别驾
作者：阮大铖
朝代：明
体裁：七言律诗

题舆蚤誉冠南天，高韵松明好共传。火耨村长闻野获，栏居猺亦被清弦。铜鱼大可邀釐保，霜蟹聊堪拍茂先。已向山厨藏百榼，春风江上待莺迁。
寄挽博罗韩寅仲先生·其一
作者：阮大铖
朝代：明
体裁：七言律诗

五柳归来物外身，拥书万卷不嫌贫。政成康乐疏山地，隐就师雄入梦神。击筑永怀燕市酒，加餐烦问泽中纶。传闻双燕回翔路，来往无惊石洞尘。
寄挽博罗韩寅仲先生·其二
作者：阮大铖
朝代：明
体裁：七言律诗

香雪罗浮万树繁，于焉蜕骨亦何尊。骑箕此日归躔次，挂剑何年向墓门。谢豹春声啼石竹，麒麟秋梦枕山荪。佳儿景宋能为侣，作赋亲招鵩舍魂。
寄曹元甫
作者：阮大铖
朝代：明
体裁：古风

屏居向田野，异境谁能干。耳目罕妄营，志意亦以安。置酒发浩歌，追我平生欢。遵养嘉若人，静体如秋兰。殖芳露畹中，栖兴天云端。梦外理幽筑，璜处辞尘竿。北风晨夕来，江海棱棱寒。愿保贞松姿，为加白石餐。芳草释春冰，旅翮烟洲宽。誓将戒方舟，从君相游盘。
寄李季重大参分臬荆楚·其一
作者：阮大铖
朝代：明
体裁：七言律诗

隼旟楚塞瞩高骞，尚有青山载旧恩。江渚灵光留水族，墓田香雨饮芳荪。部连巫峡云侵梦，客忆平原酒满尊。是地从来赡词赋，众芳烦为敛骚魂。
寄李季重大参分臬荆楚·其二
作者：阮大铖
朝代：明
体裁：七言律诗

大国雄风曳海澜，词场岌嶪领危冠。声名香遍封君橘，寤寐幽通公子兰。秋水龙门望天上，江村犊鼻挂林端。何期撰罢登楼赋，就尔狂歌行路难。
寄杜若冲·其一
作者：阮大铖
朝代：明
体裁：七言律诗

高人随寓卧高霞，瀼水东西未是家。燕市懒沽平乐酒，春风散尽杜陵花。禅心泥絮浑同定，世事沧桑未较哗。特扫幽栖岩畔石，待君携手阅昏鸦。
寄杜若冲·其二
作者：阮大铖
朝代：明
体裁：七言律诗

空林何以慰朝饥，云外还馀绮季芝。片月白于霜满夜，千峰青在夕阳时。楸枰翻覆閒方觉，蔗味清甘晚渐知。婚宦吾生咸已矣，与君莫负向平期。
寄杨中丞文弱塞上·其一
作者：阮大铖
朝代：明
体裁：七言律诗

榆关有尔缮泥丸，左衽宁虞到鹖冠。羽猎繇来推赋手，楼船新复隶衙官。帐前调马春芜细，酒后呼鹰碛草宽。相忆不须冯梦路，卢龙秋月值渔竿。
寄杨中丞文弱塞上·其二
作者：阮大铖
朝代：明
体裁：七言律诗

文酒长怀邸舍时，楸枰世事讵胜悲。短襦中夜陈牛饭，破砚秋窗注楚辞。朱鹭定知油幕沸，紫鳞聊为布帆私。桃花源水浑无恙，羡尔功成有钓丝。
寄杨南仲·其一
作者：阮大铖
朝代：明
体裁：七言律诗

海上云峰何处青，知君高卧在玄亭。健身屡着东山屐，真诀傍疏内景经。笑问隔花何世代，眼看种树到沧溟。遥瞻烟静潮平夜，南极泠泠现一星。
寄杨南仲·其二
作者：阮大铖
朝代：明
体裁：七言律诗

寒江楚色太微茫，别后离忧空复长。閒看区纯坑鼠狱，贫无少伯絭鱼方。龙湫瀑布千寻雪，雁宕云峰万点苍。紧待来春山气暖，来从若士共翱翔。
寄杨瑞州君美
作者：阮大铖
朝代：明
体裁：七言律诗

忆昔长干握手时，石霜灯火炤敲诗。别来屡隔千林梦，世事何殊一局棋。花夹印床行俗远，山围讼阁放衙迟。何期遥泛章江雪，重对玄亭一问奇。
寄杨直指匏庵
作者：阮大铖
朝代：明
体裁：七言律诗

太白楼前江水清，蛾眉列翠映空明。争传白羽麾风至，长见青帘叠浪平。海怪顿无吹雾地，鲛人亦罢泣珠声。野夫一捲芦花钓，乘月沧浪自濯缨。
寄林中丞澹生·其一
作者：阮大铖
朝代：明
体裁：七言律诗

高秋秋色满潇湘，桂国榕阴引思长。荒服夷多归版籍，故人勋已勒旃常。开樽油幕花如雾，较技铃门戟有霜。讼牒军书齐报罢，猺村何地不耕桑。
寄林中丞澹生·其二
作者：阮大铖
朝代：明
体裁：七言律诗

小隐青溪谢俗氛，菰香橘熟每怀君。书经钴鉧潭边月，梦入湘山寺里云。红实椒花何烂熳，碧浆椰酒亦氤氲。遥知八桂婆娑处，定有双鱼报鹿群。
寄滇中徐方伯紫宿·其一
作者：阮大铖
朝代：明
体裁：七言律诗

忆昔相逢花县前，岳云陇树满秦川。至今梦到昆明水，不异身搴太乙莲。绣脚诸苗轮井税，犬牙各路靖蛮烟。知君屏翰清无比，天半峨嵋六诏悬。
寄滇中徐方伯紫宿·其二
作者：阮大铖
朝代：明
体裁：七言律诗

锦帆辑瑞过江乡，尚枉高车到草堂。行李点苍峰外雪，起居迦叶定中香。严城报警冯烽羽，俭岁支宾省咏觞。何日班荆与炊黍，清平一纵竹林狂。
寄潘文学江如
作者：阮大铖
朝代：明
体裁：七言律诗

极目寒空见雁飞，思君黄叶绕岩扉。潮鸣野浦枫俱响，雨过江城菊又稀。圃架尽除通鹤路，霜灯相炤补牛衣。村晴未腊梅窗发，乘兴还来历翠微。
寄熊南陵广生
作者：阮大铖
朝代：明
体裁：七言律诗

春谷花繁烟亦深，闻君讼阁自鸣琴。璠玙器可登清庙，杞梓材真出邓林。强项未除文士习，折腰不耐古人心。左官直道元相配，对酒何为梁甫吟。
寄王昆生蓝生两文学
作者：阮大铖
朝代：明
体裁：七言律诗

乌衣伯仲并金茎，孔李无忘老步兵。遇合问天应示舌，文章掷地各为声。十年作赋曾怀鵩，二月看花未放莺。尚忆与君先别驾，碎琴沽酒此时情。
寄王石云·其一
作者：阮大铖
朝代：明
体裁：七言律诗

十月金陵枫色寒，忆君建隼楚云端。荆人尽革于菟俗，使者居然獬豸冠。烟净君山霜下竹，露滋梦泽畹中兰。何时作赋酬鹦鹉，细向南楼纵古欢。
寄王石云·其二
作者：阮大铖
朝代：明
体裁：七言律诗

故国萧条不可思，农臣无路策安危。师中未筑鲸鲵观，泽畔长衔鸿雁悲。炊断露花垂古井，人残野葛罥荒篱。胡奴仁祖俱寥邈，捃拾将酬季女饥。
寄璩武宁山甫
作者：阮大铖
朝代：明
体裁：七言律诗

美人南浦静鸣琴，无改亭亭寒木心。为政定知驯野雉，相思又复听春禽。时纷讵释衣袽戒，敛急尤需乳哺深。近日主恩无次第，平津高阁待登临。
寄田郡伯三峨
作者：阮大铖
朝代：明
体裁：七言律诗

清风瑟瑟动门罗，五马时为穷巷过。问俗勤劬到旸雨，忧天指点视星河。绝交共悟嵇生旨，逢世慵赓宁戚歌。白酒黄鸡秋正美，妒人子复奈予何。
寄祝倪玄度六十·其一
作者：阮大铖
朝代：明
体裁：七言律诗

石头高步望龙眠，目送飞鸿御五弦。花水秦人何讳隐，榆星太史定占贤。宁馨儿并龙媒驾，狡狯姑挥鸟爪鞭。青桂红兰随采拾，莫将清閟让神仙。
寄祝倪玄度六十·其二
作者：阮大铖
朝代：明
体裁：七言律诗

年少怀君坦腹时，风鸢竹马各忘疲。何知霜雪盈颠日，又是烽烟极目期。桃瓣细炊仙史饭，松花閒覆洞门棋。石蓬浮渡浑无恙，好挟瑶笙月下吹。
寄答三昧师讲律楚中即柬臬使林存峨·其一
作者：阮大铖
朝代：明
体裁：五言律诗

楚山浩无极，寒翠入江烟。芦影乱归锡，潮音宣定禅。传经何石悟，听法几猿贤。千里分花至，拈兹亦辗然。
寄答三昧师讲律楚中即柬臬使林存峨·其二
作者：阮大铖
朝代：明
体裁：五言律诗

九畹居然在，宁推白社花。妙香吹郢雪，净业转空华。钵暖宜龙蛰，钟严止鸽哗。岭南有耆柏，慈荫及袈裟。
寄答陈南充姒畴
作者：阮大铖
朝代：明
体裁：七言律诗

秋篱丛菊一思君，江上青枫隔暮云。剑阙天孤铭尚壮，琴台花改赋犹芬。鸡神自肃祠官典，焚道争衔父老文。长物定知非所蓄，郫筒美酒可能分。
寄答陈太史雪滩即送其北行
作者：阮大铖
朝代：明
体裁：七言律诗

繁露空香饮梦深，蛾眉移月照秋林。平津宾满传投辖，正字名高莫碎琴。墨敕已催行李色，碧山暂释采芝心。遥知侍酒尧樽日，不但西南噀傅霖。
寄莫方伯寅赓·其一
作者：阮大铖
朝代：明
体裁：七言律诗

泖上莼丰鲈亦肥，羡君于此遂初衣。文鱼脱饵鳞鳞媵，霄鹤辞笼冥冥飞。高枕野云流涧户，閒觞香雪绕岩扉。请从静里观喧豗，枰局伶场事事非。
寄莫方伯寅赓·其二
作者：阮大铖
朝代：明
体裁：七言律诗

邗江作客听啼莺，伸纸知君到石城。自是卢敖耽汗漫，曾无关尹效将迎。雪消何处寻鸿迹，江阔偏能隔雁声。何日青山共樽酒，离居一话廿年情。
寄讯张扬伯宪副粤西
作者：阮大铖
朝代：明
体裁：七言律诗

霜落漓江水更清，烟林几曲度鸿声。閒招蛮长询风俗，遍凿星岩注姓名。虎落灯深闻夜织，蛋人渔罢理刀耕。伏波铜柱今荒草，扼塞须君五字城。
寄讯游肩生侍御客石头城·其一
作者：阮大铖
朝代：明
体裁：五言律诗

数载窜江城，江花几见春。蕙兰寻楚服，雨雪滞孤臣。日积思亲泪，天留报国身。箧中传谏草，曾徙汉家薪。
寄讯游肩生侍御客石头城·其二
作者：阮大铖
朝代：明
体裁：五言律诗

石城芳意动，君去探梅花。归雁迷春雪，啼乌彻曙霞。明庭行侧席，迁客讵还家。试就长干里，听宣北阙麻。
寄讯白瑕仲山中
作者：阮大铖
朝代：明
体裁：五言律诗

云卧寄何峰，琴樽近亦慵。一坛杏花发，双袖橘香浓。月出闻山狖，宵深集露蛩。秋怀知莫寓，况听隔溪钟。
寄讯莹公寓锡莲花庵兼期入城为诸学人说法
作者：阮大铖
朝代：明
体裁：五言排律

闻君投锡地，坐卧绕香云。屡日鸟声断，一秋莲露芬。迎溪安药臼，斫漆注灵文。雁落当峰首，猿啼达夜分。诸天陈饮僎，流水印声闻。筌象何嫌滞，津梁未厌勤。觉花无吝彩，法乳有残醺。余亦安心者，还来白社群。
寄赠朱潜山鼎铉·其一
作者：阮大铖
朝代：明
体裁：五言律诗

三十即投笔，来弹宓子琴。能于烽火地，弥切茧丝心。洁月开鱼堰，薰风被犊林。遥听秋草坞，渐渐起霜砧。
寄赠朱潜山鼎铉·其二
作者：阮大铖
朝代：明
体裁：五言律诗

十室依天柱，村墟带白沙。乱来无堞雉，讼者有啼鸦。酒后见边月，灯前拂剑花。多君于此日，辛苦劝桑麻。
寄赠沧州戴孝廉应星
作者：阮大铖
朝代：明
体裁：七言律诗

江天晴雪漾轻飔，安道遥牵千里思。碣石诗成将问海，上林赋奏幸同时。樱桃珠压青丝笼，杨柳烟开赤羽旗。自有宫莺啼恰恰，双柑何必听黄鹂。
寄赵侍御芝庭
作者：阮大铖
朝代：明
体裁：七言律诗

年来整暇理渔竿，击鲙捞虾政自欢。所喜黍畴荒下噀，敢将楸局问长安。樽前延酒月长在，篱外映山花未残。为托鸿声报东海，远游何日共高冠。
寄邵僧弥·其一
作者：阮大铖
朝代：明
体裁：五言律诗

班荆怀往岁，纵目满烟霜。别后逢佳日，兹情殊未忘。报吟山叶细，领梦露花香。此际啼秋雁，君应念古狂。
寄邵僧弥·其二
作者：阮大铖
朝代：明
体裁：五言律诗

忆子垂帷处，遥峰对酒明。危巢孤鹘语，寒草百虫声。若是翻书暇，能忘徙药情。半塘斜炤路，步步野云生。
寄韩太史求仲
作者：阮大铖
朝代：明
体裁：七言律诗

西子湖花秋正繁，闻君于此托朝昏。能将赐隐齐狂客，不羡摛词近至尊。数载碧山悬鸟路，长歌白石奉牛樽。何时得永渔樵话，露屦烟竿道亦存。
寒月同损之公穆宗白泊三山江上
作者：阮大铖
朝代：明
体裁：五言律诗

江空演寒月，群象入虚无。但省身心在，因闻鸿雁呼。明灯开筦簟，激石灼樵苏。莫虑沦荒槭，清琴试可娱。
寒月招集葛震甫黄四长潘次鲁家衡之兄感旧作·其一
作者：阮大铖
朝代：明
体裁：七言律诗

高馆张灯径复开，琴樽清夜集蒿莱。寒觞直补林香缺，明月若闻山响来。白石饭牛炊自冷，青春射雉梦长灰。野心愿步仙翁杖，访药看云日几回。
寒月招集葛震甫黄四长潘次鲁家衡之兄感旧作·其二
作者：阮大铖
朝代：明
体裁：七言律诗

话到平生未易休，西窗点点烛花稠。歌高不放流莺语，冶服长争峡蝶游。酒坞闻香鞭更举，妆楼全曙辖仍投。如今相视头俱雪，宛在山阴一夜舟。
寒木诗
作者：阮大铖
朝代：明
体裁：四言诗

亭亭寒木，肃肃其云。泽收馀潦，宇敛游氛。履霜知候，望鸟怀群。感尔萧晨，招予良友。选樾张琴，追烟携手。随地班荆，婆娑饮酒。乃齐视听，乃陈话言。山衔菌阁，风寓松门。开晴若旭，乐志忘昏。归而散步，喟叹中起。周道疑摧，尧天如燬。鸩媒是佻，凤歌其已。愿言斯嚏，不如形休。葆我秋实，力我春畴。既耕且读，以遨以游。
寒食感怀偶步郊外·其一
作者：阮大铖
朝代：明
体裁：五言律诗

烟火虽无禁，愁生倍柳枝。故年寒食节，是母授饧时。雀乳抛残毳，蚕缫响断丝。感兹魂百折，泪雨不能垂。
寒食感怀偶步郊外·其二
作者：阮大铖
朝代：明
体裁：五言律诗

乱后青门道，笙歌不肯稀。烽尘聊自远，游冶未全非。地暖蚓潜出，烟和蝶互飞。风光与时序，恻恻使心违。
寒食雨
作者：阮大铖
朝代：明
体裁：五言律诗

久客知天候，寒徵春雨滋。垂垂云被野，皛皛水生陂。户阒龙蛇火，巢营乳鹊枝。阳和方布节，不是四愁时。
寓李孔凡水阁赋赠·其一
作者：阮大铖
朝代：明
体裁：五言律诗

高士青莲后，秦淮隐钓竿。搴裳向花发，授馆及春寒。烟尽山难寐，潮通月并宽。閒来舂白石，庑下薄为欢。
寓李孔凡水阁赋赠·其二
作者：阮大铖
朝代：明
体裁：五言律诗

与君閒阅世，今古一桑田。坐此落花下，无如饮酒贤。纬萧共牛语，种柳待莺迁。更采秋篱菊，相从年复年。
寓秦淮与长子叔水阁相对有怀兹园公
作者：阮大铖
朝代：明
体裁：七言律诗

何地徜徉无竹林，青山宛载六朝心。遗身鱼服江烟窈，努力牛歌春草深。隔浦共听花底曲，开窗各弄月中琴。兹园松菊知无恙，醉后应怀梁甫吟。
寿于文学母五十
作者：阮大铖
朝代：明
体裁：七言律诗

三山江上似蓬瀛，秋夜时闻鹤背笙。会见瑶池开广宴，更闻高馆筑怀清。淩霜柏挺千寻翠，浥露芝开九节茎。旦夕于门过驷马，佳儿亲御板舆行。
寿何先生澹馀七十
作者：阮大铖
朝代：明
体裁：七言律诗

初阳葭管报飞灰，正是莱衣试舞回。圣世自能宽俊及，高贤真勿忝宗雷。杯棬忠孝名长著，乔梓文章节不摧。即此钟陵堪陟降，梅花岁岁好衔杯。
寿俞容翁七十·其一
作者：阮大铖
朝代：明
体裁：七言律诗

松籁秋高细可听，至人于此寄沉冥。群瞻柱下犹龙气，亲注浮丘相鹤经。醉里攒眉辞白社，客来携手入玄亭。閒时更倚斜川阁，指点三茅一片青。
寿俞容翁七十·其二
作者：阮大铖
朝代：明
体裁：七言律诗

漆园聊可喻行藏，末俗谁能并古狂。养母羹曾遗考叔，答宾谑不让东方。紫萸细酿中山酒，白石閒舂五岳粮。我欲饷翁无长物，桃花饭煮洞云香。
寿俞文学其章尊人南金偕配六十
作者：阮大铖
朝代：明
体裁：七言律诗

敬亭高隐亦何閒，葛杖潘舆并可攀。豹雾争看腾子舍，鹿门近即在丁山。风坪松响传真诰，露圃芝香窃大还。岁岁陵阳溪水绿，浣花酿酒驻朱颜。
寿内嫂吴母张孺人六十·其一
作者：阮大铖
朝代：明
体裁：七言律诗

清时鸾耀重衡门，遥忆秋花映酒樽。龙种并看腾令子，凤毛还与焕曾孙。云霞天路传机响，烟火人间露爪痕。莫道藐姑御冰雪，六珈藋服待翩翻。
寿内嫂吴母张孺人六十·其二
作者：阮大铖
朝代：明
体裁：七言律诗

里社欢闻祝介眉，岂容坦腹辍陈词。久从鸾史占佳耦，更向熊丸习令仪。玉洞桃花炊作饭，春庭琪树竞生枝。高岗白石星如斗，青鸟遥看自赤墀。
寿卓左车尊人襄野六十·其一
作者：阮大铖
朝代：明
体裁：七言律诗

晚岁踰徵蟠木情，两高历历少微明。炼芝自受真人诀，种菊聊閒身世名。芸阁青缃翻蠹帙，草堂红叶隐鸡声。青山即此堪绵历，不藉松乔与结盟。
寿卓左车尊人襄野六十·其二
作者：阮大铖
朝代：明
体裁：七言律诗

群纪论交谊倍妍，家风因识太丘贤。弓裘不忝名卿后，纫佩能居众嫭先。芳畹露丰黄独长，山厨酿熟紫鳞鲜。遥知撰酌梅花日，自曳流铃踏海烟。
寿南海陈华真先生七十
作者：阮大铖
朝代：明
体裁：七言律诗

太丘阀阅世推贤，月旦今看重海天。代有青骢腾棘路，自骑白鹿踏花田。华芝并吐金茎秀，文杏高吹御苑烟。双燕定知凌玉洞，罗浮香雪为君偏。
寿卜文学实甫五十
作者：阮大铖
朝代：明
体裁：七言律诗

江东小隐胜金门，径竹篱花澹不喧。文学西河名自擅，图书南面道长尊。清溪夜月邀渔笛，锦石秋云媚酒樽。捃拾不烦谋野粟，芸香脉望托朝昏。
寿吴客卿先生七十
作者：阮大铖
朝代：明
体裁：七言律诗

四朝香衮案间人，归问枯棋说法因。弘景岂能专十赉，右丞差勿愧前身。手翻贝叶应难老，厨有芝苗未是贫。更向蒲团消浩劫，钵松种取作龙鳞。
寿周母左孺人七十
作者：阮大铖
朝代：明
体裁：七言律诗

紫芝烨烨照衡门，鼎养宁踰菽水尊。自有云霞卫贞木，不图山水窃仙源。流铃直倩鹏雏驭，画荻时翻鸟爪痕。我欲春风理筐筥，桃花为乞洞中餐。
寿周相国挹斋五十·其一
作者：阮大铖
朝代：明
体裁：七言律诗

功成赐履向岩扉，玉女潭中洗药归。松籁不惊弘景梦，梅花争映长源衣。机酣带欲逢僧解，柯烂棋长与客围。回首四朝潜见事，金縢道在复何非。
寿周相国挹斋五十·其二
作者：阮大铖
朝代：明
体裁：七言律诗

悬车宁异采真游，二氿烟云象十洲。熊梦何曾疏渭水，鹤经重与注浮丘。留侯隐去寻黄石，江总归来羡黑头。寄与天台旧芝本，花间聊以代觥筹。
寿季吏部因是太夫人八十·其一
作者：阮大铖
朝代：明
体裁：七言律诗

琅琅婺女散光寒，特羡閒居奉母欢。冰署临风长却鲊，瑶池乘月每骖鸾。藋彰天子曾颁服，熊给诸孙旧合丸。居近淮阳丛桂树，何人不作十洲看。
寿季吏部因是太夫人八十·其二
作者：阮大铖
朝代：明
体裁：七言律诗

天高沆瀣满金茎，云里遥闻凤管笙。玉女每擎琼碗侍，山公亲御板舆行。閒过洞口收花露，趺坐楼居听海声。烟火自惭多俗骨，愿祈纤爪挞方平。
寿密观上人六十
作者：阮大铖
朝代：明
体裁：七言律诗

般若繇来陋大还，光音聊尔现人间。禅心白净莲花露，僧腊青绵寿者山。自结妙鬘长荫体，偶拈檐卜一开颜。与师岩下栽松子，直待龙鳞共掩关。
寿弘宇上人七十
作者：阮大铖
朝代：明
体裁：五言律诗

庭松君手植，今已渐成围。更待龙鳞长，还看鹤子飞。翻经花次雨，挂衲竹间晖。不问桑沧劫，跏趺向翠微。
寿张文学玄枢六十
作者：阮大铖
朝代：明
体裁：七言律诗

司玄窈窕有灵书，脉望从君辨鲁鱼。津暖春云龙并跃，霜清秋羽鹤长梳。丹房煮石堪辞谷，烟驾流铃好步虚。我亦相随饲神雀，养成毛翮似琼琚。
寿张昆岗八十
作者：阮大铖
朝代：明
体裁：七言律诗

高隐秦淮结大年，药房竹坞自安禅。饭僧每爨雕胡米，漱齿长持内景篇。露湛三珠庭畔树，香生九品乐邦莲。沃洲莫买人知处，黄鹤期君控紫烟。
寿张秀亭偕配六十
作者：阮大铖
朝代：明
体裁：七言律诗

天门秋水碧如烟，向夕琴高控鲤旋。更有麻姑来降室，为歌平子赋归田。玄猿豢就能呼月，白雀教驯欲戾天。闻道志和仙舫在，采菱沽酒纵高眠。
寿彭锡天配史孺人四十
作者：阮大铖
朝代：明
体裁：七言律诗

仙坛琪树未荒芜，鸡犬花源近可呼。弄玉綵云元并史，彭郎霞屿更连姑。五噫歌拟从鸿隐，三徙居能课凤雏。岂第斯皇誇藋服，紫泥还与濯侏儒。
寿徐庆卿表弟五十
作者：阮大铖
朝代：明
体裁：七言律诗

瞻竹堂前春草深，昔时笑谑动栖禽。公然素雪标衰发，尚有青山带古心。骑鹤客来传妙药，叩鱼僧梵响空林。思君遥馈松花酒，黄叶秋烟未易寻。
寿徐衡阳六十
作者：阮大铖
朝代：明
体裁：七言律诗

神翁紫髯太飘摇，白鹿平骑过板桥。石上洞仙长赌弈，月中嬴女善吹箫。閒从僧社持莲梵，赐有公田种药苗。闻说秦时浮岛客，桃花消息待春潮。
寿忘所上人六十·其一
作者：阮大铖
朝代：明
体裁：五言律诗

松云如白石，晨夕照岩扉。静者观心地，天花自在飞。涧香山候暖，潭定月痕微。一悟无生忍，应嗤海鹤归。
寿忘所上人六十·其二
作者：阮大铖
朝代：明
体裁：五言律诗

剡溪流古月，普照白门松。数息绵龙性，休粮著鹤容。林红销一雨，江翠列诸峰。遥想无言际，空香触未穷。
寿戴母苗孺人八十
作者：阮大铖
朝代：明
体裁：七言律诗

秦淮种杏满春田，更养华芝□紫烟。瑶岛争来池上鸟，雪溪不羡剡中船。壶间缩地香山近，肘后悬书御府传。为唱青溪小姑曲，看君莱綵正蹁跹。
寿方四如五十
作者：阮大铖
朝代：明
体裁：七言律诗

云逵羽翮羡冥飞，隐处星辰指少微。红稻可酿千日酒，碧萝还胜六铢衣。山空鹤语高烟响，石烂牛歌细草肥。松菊平生嘉尚在，考槃视履亦何非。
寿方良一四十
作者：阮大铖
朝代：明
体裁：七言律诗

知君怀尚胜玄英，抱膝长閒松桂情。脉望字充云母饭，泥丸人诵蕊珠经。叩门频有骑鱼客，隐几时闻驭鹤笙。秋露瀼瀼幽可采，相期茆顶斸青精。
寿日照令李震泽七十
作者：阮大铖
朝代：明
体裁：七言律诗

晴日銮江五色开，泠泠笙鹤碧霄来。老龙自旺函关气，雏凤争传阿阁才。此地人推为雒社，当年官亦近蓬莱。为君特乞中山酒，岁岁梅花笑举杯。
寿朱中丞明经七十
作者：阮大铖
朝代：明
体裁：七言律诗

海陵香雨长青芝，高枕山荪梦不疑。从者桃椎编草屩，閒中弘景品松飔。丹成学辟留侯谷，柯烂难抛谢傅棋。欲采菊华酿仙酝，东篱选取傲霜枝。
寿杨侣秋七十
作者：阮大铖
朝代：明
体裁：七言律诗

枝亭花气昼阴阴，寓客新栽杏满林。竹圃天晴长晒药，松房月出静鸣琴。班龙争导蓝舆帐，黄鹤遥吹玉篴音。岁岁吴塘仙鳜美，一招元放醉行吟。
寿洪大参觐宇六十
作者：阮大铖
朝代：明
体裁：七言律诗

陵谷何烦问是非，泠然自御六铢衣。山中宰相松长在，海上仙人鹤又归。家与洪厓同族谱，隐同雒社有光辉。将君更有三茆约，桂菌芝苗处处肥。
寿游觉之六十
作者：阮大铖
朝代：明
体裁：五言律诗

招隐亦奚事，栖真君自偏。商坪芝荚紫，蜀阁草纹玄。春永禽鱼历，灵吹几杖烟。婆娑阅蟠木，未足喻长年。
寿游郡伯羽仪·其一
作者：阮大铖
朝代：明
体裁：七言律诗

秋清半畔现长庚，灿灿偏从郡阁明。岂但文翁能剖竹，更闻仙吏善吹笙。江干塍雨觇龙见，天柱皋霜引鹤鸣。九鲤知君乡梦绕，功成重践赤松盟。
寿游郡伯羽仪·其二
作者：阮大铖
朝代：明
体裁：七言律诗

水衡无艺急追呼，正是新分皖国符。燕雀依然闻贺厦，牛羊深藉与求刍。征输耻问桑弘策，条上还为郑侠图。只此讴歌元勿替，海筹况复值悬弧。
寿王方伯梅和·其一
作者：阮大铖
朝代：明
体裁：七言律诗

铜雀秋来禾黍鸣，江乡歌咏满西成。况逢嵩岳生申甫，并衍河汾到镐京。幕近天都仙乐下，家邻碣石海云平。功高倘及收雷雨，黄发从容问谷城。
寿王方伯梅和·其二
作者：阮大铖
朝代：明
体裁：七言律诗

藜杖深蟠化日烟，华封祝罢飨钧天。吹笙月岭人如鹤，拥楫春江曲自仙。九子曙霞高建隼，三茅香雨静调弦。醁醽碧更同秋浦，綵服看觞阿母前。
寿胡中翰子延六十
作者：阮大铖
朝代：明
体裁：七言律诗

金门大隐欲如何，散发归来绮季歌。江左风流推掩映，汝南月旦旧嵯峨。墨兵视古无坚垒，棋局从傍有烂柯。笑摘紫萸擎碧酒，与君共醉白云阿。
寿范华阳五十
作者：阮大铖
朝代：明
体裁：古风

人生取适意，意适即圣仙。借问东海药，何如南亩田。华阳隐君已解此，一生高卧烟云里。自操短锸领乌犍，或引长竿钓赪鲤。山青每至山花开，流莺相劝且衔杯。纸帐芦帘纷笑语，逸妻稚子喧樽罍。五湖懒挟鸱夷策，尘甑嗷嗷谢溪刻。中厨鸡黍能具陈，世上公卿漫相识。长者车多至草堂，接䍦岸仄频相忘。藜杖支云过药圃，松花滴乳鸣糟床。君但往还无所预，骑驴偶向城中去。片言立解蹊牛纷，忘机欲共江鸥语。此以月旦咸多君，谓君行谊高秋云。通人颇类仲长统，逸气能追宗少文。今年嘉平正当艾，梅花簇簇迎征盖。耆旧长逢岘首人，衣冠不减香山会。如君耕凿尧时天，生平结交多豪贤。买山大隐即瀛峤，与人古处皆彭知篯。石竹青青山酒绿，为尔提壶更乘犊。醉来遥指天台云，春深应覆桃花屋。
寿葛震甫七十·其一
作者：阮大铖
朝代：明
体裁：五言律诗

春色憺然至，江梅暖尽开。与君坐花下，高咏且衔杯。市隐瓜犹种，园香橘可媒。戏投陂水杖，节节吐风雷。
寿葛震甫七十·其二
作者：阮大铖
朝代：明
体裁：五言律诗

驷马曾乘传，遥遥向碧鸡。归来洞庭曲，琴酒日提携。虹气垂丹井，芝霞卫灶泥。林中纵雏鹤，珠顶嘱来栖。
寿蒋二陵六十
作者：阮大铖
朝代：明
体裁：七言律诗

江清遥见少微星，古径春风拂草亭。种杏已成林尽绮，飧芝恒足发何青。弟兄茅氏丹台隶，翁媪庞家白业灵。市罢壶閒贪数息，泥丸终夕讽黄庭。
寿蒋梅城七十
作者：阮大铖
朝代：明
体裁：七言律诗

春江淑气动兰荪，花下马君尽酒樽。履道定知方栗里，避人何必问桃源。墨池人乞来禽帖，邺架儿供脉望飧。若使东方谙此意，肯辞蓬径向金门。
寿郑郡伯楚石太翁六十·其一
作者：阮大铖
朝代：明
体裁：七言律诗

秋空高唱步虚词，遥望西樵进酒卮。丹药驻年鸠更祝，瑶笙吹月鹤争随。露升沧海珠开夜，香满罗浮花发时。此际不烦重置驿，群仙来往定无期。
寿郑郡伯楚石太翁六十·其二
作者：阮大铖
朝代：明
体裁：七言律诗

青山处处听歌声，郡阁高閒海日明。杖是龙腾投葛稚，石闻羊起叱初平。官厨行饷梅花酒，洞箓新填丛桂名。奏罢鹤飞何以献，天台旧有紫芝茎。
寿钱宗伯牧斋六十·其一
作者：阮大铖
朝代：明
体裁：七言律诗

拂水流云细有声，药壶驻景夜长清。浮荣薄视鱼须笏，凡响平听鹤背笙。弟子芬陀皆品列，文章黍米已丹成。磻溪不待头垂白，早为投竿答圣明。
寿钱宗伯牧斋六十·其二
作者：阮大铖
朝代：明
体裁：七言律诗

虞山露下紫萸香，好采秋英实绛囊。火拨懒残新榾柮，风传弘景旧松簧。合修净土庞居士，高枕炉峰白侍郎。只恐世缘应了取，莫将烟火视平章。
寿钱尔卓先生六十
作者：阮大铖
朝代：明
体裁：古风

枞江水，何泠泠。蛟台树，长青青。中有至人遂贞吉，著书万卷睨玄亭。布帆挂月澹秋水，茅斋煮酒迟春星。干时耻鬻长门赋，隐居静阅山海经。风尘四合天冥冥，昔之朝肆今沧溟。少年痛哭亦奚以，老兵大醉谁能醒。先生不食五侯鲭，先生大笑倾醁醽。灯下机声响闺阁，风前兰露盈阶庭。玉趾朱颜何静好，无须采菊荣颓龄。世事久拚浇白堕，壮心况未寒青萍。悲风老骥自喧枥，昂霄野鹤长梳翎。饭牛行歌白石粲，钓鱼莫厌磻溪腥。秋来拟汎枞江舲，南飞之鹤声堪听。曲终更进桥上履，松花试扫山间扃。
寿陈母胡孺人六十
作者：阮大铖
朝代：明
体裁：七言律诗

庭萱熠熠冒朱华，永日觚棱贺燕哗。鹿峤久开仙媪籍，鸾车并集太丘家。方平有背长留爪，天女如朋共散花。宁侍孟公投去辙，自偕晨肇乞胡麻。
寿陶擎玉偕配六十
作者：阮大铖
朝代：明
体裁：七言律诗

家世华阳陶隐居，鹿门不羡曳霞裾。东方曼倩狂遗肉，南岳夫人笑授书。牛渚映帘琴讵默，青山延屐酒难疏。佳儿俨伋方踰胜，掇得天香漾板舆。
寿顾母姚孺人八十
作者：阮大铖
朝代：明
体裁：古风

春风玉树乌衣路，昔时王谢今姚顾。风云何但绍簪缨，英灵更复钟荆布。别驾先生千尺枝，贤媛葛藟相纷披。翰墨生香吴苑草，衣冠垂荫汝南祠。风霜未敢催贞木，紫鸾不驭歌黄鹄。慵招狡狯预仙期，自剪机丝课儿读。佳儿受书母膝前，熊丸啖尽窥人天。旦暮之间见丘索，唾咳而外无云烟。龙驹矫矫称名士，鼎养三公等閒事。紫泥行拜圣人恩，青缃先煮神仙字。石竹秋花映草堂，板舆行乐乐未央。静夜流铃闻衍诰，长斋绣佛自梵香。予与虎头附鸡坫，澹交古处谁不羡。愿予铜狄三摩娑，阿母是时仍挫荐。
寿马瑶草年伯母六十·其一
作者：阮大铖
朝代：明
体裁：七言律诗

宝婺晴空正陆离，春城复值管弦期。硕人象服瞻玄发，令子麟毫冠白眉。为政莫非循乳哺，筹边特代衍机丝。雒都父老宣云士，徯首同申阿母卮。
寿马瑶草年伯母六十·其二
作者：阮大铖
朝代：明
体裁：七言律诗

桃花玉洞日初长，砌暖兰荪更吐香。鸿案刀州犹并举，熊丸续室独先尝。亲调神骏腾千里，手补山龙胜七襄。愧我紫泥多踯躅，湔衣时与乞仙浆。
寿黄郢白六十
作者：阮大铖
朝代：明
体裁：七言律诗

司空仙派接初平，丹嶂长闻叱石声。更羡龙媒能料敌，遂令虎穴尽销兵。草堂星兆贤人驾，麦饭香过考叔羹。遥指天台云外碧，与君结伴采芝茎。
寿龚直指瞻凤太夫人八十
作者：阮大铖
朝代：明
体裁：五言排律

佳辰开凤历，天宝焕龙光。柏露凝华重，芝云揽秀长。因驹歌渥水，于鸟纪瑶筐。卷耳怀空切，松筠意不忘。硕人仪特劭，女史德维良。兰取充帏佩，蘩频入釜湘。和熊亲诵读，却鲊训官方。琢就家圭壁，隆称国栋梁。甘棠荣旦月，直木凛台霜。殿策能争虎，边烽讵避狼。遗身等飞藿，固圉若苞桑。对垒援桴鼓，登陴奋蹶张。餐真穷穴鼠，虏亦畏神羊。更历虞廷狩，重开禹贡荒。包茅驰筚簬，竹箭溢艅艎。鹅鹳呼无癸，貔貅气孔扬。遂回天步险，再见庙谟臧。叱驭辞京室，乘轺肃帝乡。义声蜚草木，仁闻洽飞翔。周道援胥溺，勤思戒复隍。泽先赪尾壑，恩到白驹场。望愈崇岩石，勋看勒太常。三江澄练净，九子岳莲香。华辔周南国，中褕念北堂。梦长依橘袖，归及捧萸觞。济美蒸三秀，弘文萃七襄。麻姑停羽翮，阿母授璈琅。曲许双成度，箫从弄玉飏。西山呈日丽，南浦献云祥。此乐诚何极，群心若未央。膝前飘绣衮，履下饰明珰。曾借于游剑，将鸣尚父璜。感机抒黼黻，秉荻扫欃枪。恺泽诸方豫，忠谟圣主康。普天歌大母，良史撰幽芳。算与山河并，庥将日月昌。丝纶重贲阁，袍笏且盈床。綵褓摩铜狄，兰灯续玉舫。龙门惭未陟，鸾第永相望。愿托长庚彩，遥申北斗浆。
将下石城别史臬使道邻二首·其一
作者：阮大铖
朝代：明
体裁：七言律诗

江城韩范藉经营，鹭鼓紞紞肃有声。禹贡车书原自集，尧阶干羽况初平。青山建隼军烽却，白石呼牛燧火明。更是刍贫高马骨，沧浪还与咏缨清。
将下石城别史臬使道邻二首·其二
作者：阮大铖
朝代：明
体裁：七言律诗

浣褕聊乞展乌私，回首襜帷系所思。越国有薪长独卧，监河无米更何炊。身为霖雨人皆润，手障狂澜俗未漓。愿得铙歌秋吹满，野人来与菊花期。
将抵三山登高柬潘木公·其一
作者：阮大铖
朝代：明
体裁：五言律诗

三山栖海口，草树揽秋云。钟梵于焉动，天波始觉分。结庐冯此地，把钓复攻文。兀兀闲居赋，高深得似君。
将抵三山登高柬潘木公·其二
作者：阮大铖
朝代：明
体裁：五言律诗

烟霜弄遥席，疑义就君翻。弥觉蒹葭邃，从知鸡黍尊。万年遗帽舞，三径古花繁。率此成宾主，青山憺盍喧。
将抵采石元甫书至述怀便答
作者：阮大铖
朝代：明
体裁：古风

挟此终古情，蛾眉礼遥月。肃肃蒲苇根，霜华静踰发。高天开曙啼，初霞饮寒发。江潭霁春云，流澌亦将歇。含睇向晴莲，孤青表山骨。石濑写幽心，林香敛閒笏。将子带烟萝，霓旌泛超忽。
小春海门社集得中字
作者：阮大铖
朝代：明
体裁：五言律诗

薄言除晚径，撰酌藉来同。浩露接修坂，寒林栖远风。人遵鸿渐地，月吐鹊声中。赖有清言在，山樽未遣空。
少年行
作者：阮大铖
朝代：明
体裁：古风

少年结交能结心，谓天盍高海盍深。腊腒等閒以身代，何况土芥千黄金。忆昔殿争辽事时，赤手独拍撩虎须。昌言绣衣果何罪，妒人安得陈偏词。疾声遂逢九关怒，磨牙伺影无朝暮。倘非解腕赋归来，燐青血碧安知处。三朝要典如束薪，孤臣名姓犹鳞鳞。谓予袒左江夏袒，谓予身后寿春身。日月太清妖焰止，浮云歘忽横空起。昔之饶舌虎圈夫，今也酖人羊叔子。一身夷蹠可奈何，夜长白石闻牛歌。触步之间成滟滪，逢人所在张虞罗。青山明月徒相照，烟空木落同猿叫。釜中敢作豆萁声，檐前且索梅花笑。平生不识王叔文，亦无书救李将军。灵均一往万事毕，椒枯兰菀何纷纷。高枕黄粱天未曙，安得春梦婆与语。夕阳朱雀宛其过，怒潮白马公然去。乃知年少徒豪雄，夷门荆棘喧秋风。挂帆长羡鸱夷子，买丝枉绣平原公。
尔瞻以丁南羽画罗汉卷索题
作者：阮大铖
朝代：明
体裁：古风

天都山人绘水月，西来大意从笔生。白云仙吏复好事，品题此绘水月情。海雾霏微几上吐，衣珠灿烂诗中明。高阳狂客兴亦静，碧酒到手不敢倾。斋心漱齿花下露，讽赞如抚秋琴声。点笔未已落花至，悠悠一鸟林间鸣。此意忘言亦难绘，无数青山篱外横。
尔瞻言其乡袁计部环中保障功索赋赋此
作者：阮大铖
朝代：明
体裁：七言律诗

雎阳烽至掩孤城，保障闻资粉署英。尽解箧金治牛酒，手援桴鼓慑狐鸣。霁云饮羽犹歼丑，安石围棋自却兵。试看梁园春草绿，千村买犊事深耕。
山中五日怀次鲁客江上
作者：阮大铖
朝代：明
体裁：古风

与子静相见，閒云及芳草。兼此松际月，时向潭中杲。想子江上心，应怀薇蕨好。楚些激灵波，离思更难稿。雨止山青开，泉声喧一道。烟驾念当来，岩花落恒扫。兰芳弥话言，灵溪澹何讨。
山中五日示若仲六长
作者：阮大铖
朝代：明
体裁：七言律诗

云旗终古自逶迤，歌到离骚敢妄悲。渔榜祗循巫觋俗，文坛徒鬻蕙兰词。山当积雨收虹后，人际空香饮露时。内美于斯微可验，独招山鬼荐江蓠。
山中忆瑕仲子卿价人五一应试秋浦
作者：阮大铖
朝代：明
体裁：古风

明月江上来，照我山中扉。虚白乱潭影，荇藻交澄辉。徘徊于此间，感叹为可稀。遂弹石上琴，中夜流清徽。栖禽响深竹，露虫鸣且微。愿托松下风，吹君秋浦衣。九子青霞开，能灵芳草机。玉笛弄江烟，文鱼听以飞。酒碧菖蒲香，酌之愿无违。
山中怀损之卧病
作者：阮大铖
朝代：明
体裁：古风

秋峰渐明翠，深草微有路。遥识空际香，因忆林中露。此时山阿人，正可骋閒步。念子卧药房，悠悠阅朝暮。微痾肖孤花，高枕敌秋雨。谷口已独往，天开游亦屡。特遗黄海云，迟君理高屦。
山中怀若龄久客婺州
作者：阮大铖
朝代：明
体裁：五言律诗

婺女高空夜，猿声给客闻。炊烟冒岚彩，旅梦接山云。涧户风琴歇，春溪水碓纷。荒庭女萝色，延碧待夫君。
山中述怀寄林茂之·其一
作者：阮大铖
朝代：明
体裁：五言律诗

寒林等空界，山叶定无机。但视月何在，斯知心所归。翠微灯自炤，沧海事多违。尘梦难干处，高峰独掩扉。
山中述怀寄林茂之·其三
作者：阮大铖
朝代：明
体裁：五言律诗

采芝入深谷，绮季亦何劳。尚有忘机者，悠悠谢桔槔。云深龙首晦，天远雁痕高。不手斯为圣，何心钓海鳌。
山中述怀寄林茂之·其二
作者：阮大铖
朝代：明
体裁：五言律诗

白云无所择，似与道心亲。朝夕坐岩下，对之如古人。修烟长领梦，深月恐兼身。百虑都捐际，閒观浩劫尘。
山中述怀寄林茂之·其四
作者：阮大铖
朝代：明
体裁：五言律诗

但有声闻在，千峰遂不深。至人归踵息，末俗忌行吟。月白开猿路，山青惬鸟心。桃源烟已破，更欲访云岑。
山中述怀柬方肃之何元瑜·其一
作者：阮大铖
朝代：明
体裁：古风

蝮蛇何所毒，食性畴能捐。蜣蛄弄丸泥，自负香且妍。人情自若尔，身阅知其然。云峰划樵路，平野饶菑烟。尘事倘未诀，隐意何繇坚。孔墨良误人，沮溺何其贤。青山穷始归，孰谓非予愆。
山中述怀柬方肃之何元瑜·其二
作者：阮大铖
朝代：明
体裁：古风

鲂鱮游大泽，伤此枯鱼魂。小鸟触樊笼，何如云路翻。久谙逸民趣，颇恻城市喧。栖栖未能割，濡滞良有源。文史弄清娱，亲故陈话言。相逐岂乾糇，厥乃伦性存。不谓棘路中，鸩鸠亦以繁。挥手不及辞，跳浪如孤猿。生当偃枯蓬，化则埋草根。代谢溪刻嘲，斯知妒者恩。
山中送方仁植开府入楚
作者：阮大铖
朝代：明
体裁：古风

田间何所事，刈黍乘秋喧。客自城中来，云君拜新恩。铙吹发汉口，旌影临荆门。君负川岳望，誓扫云雷屯。膏雨溉遗庶，霜草芟游魂。成功报天子，锡马于焉蕃。贤哲志竹帛，愚贱安丘樊。荆舒壤恒错，唇齿相与存。方叔在上游，皖口亦以藩。予当负釜舂，捃粟还江村。愿拟平淮颂，用代临岐言。
山堂初度呈朱岫翁夫子
作者：阮大铖
朝代：明
体裁：古风

本无偕俗姿，初服乃成适。林肃以徵秋，月广是知汐。达生何必观，憺忘览揆夕。篱花表孤英，露葵给寒摘。动植具有会，语嘿各来益。区区哂昔人，悲凉撰头责。
山夜
作者：阮大铖
朝代：明
体裁：五言律诗

真机满山夜，梵止草虫鸣。即境已忘辨，观心无可清。和琴风叶响，禀月石泉明。祗觉云岩下，猿啼细细生。
山夜有怀潘次鲁居庐·其一
作者：阮大铖
朝代：明
体裁：五言律诗

山庭恣散步，不寐一思君。至性应悲岵，离忧各抱云。松窗微月吐，竹牖暗泉闻。想见支床际，怀余梦亦纷。
山夜有怀潘次鲁居庐·其二
作者：阮大铖
朝代：明
体裁：五言律诗

世事宁庸间，其如高枕何。尽容恬寤寐，无可寄悲歌。山静烟云秀，林深鸟雀和。秋篱能就菊，为尔撤门罗。
山夜有怀马中丞瑶草·其一
作者：阮大铖
朝代：明
体裁：五言律诗

寓影高峰上，孤怀好自持。青灯炤人夜，黄叶满林时。百衲寒初觉，千岩霜可知。遥思莲社客，定不隔心期。
山夜有怀马中丞瑶草·其二
作者：阮大铖
朝代：明
体裁：五言律诗

青岩明月下，流响有猿音。无骇香林梵，偏孚静者心。吟身临夜健，梦路入霜深。何日巾车至，同鸣石户琴。
山居同徵卿伟长共赋·其一
作者：阮大铖
朝代：明
体裁：七言律诗

荆扉农节不令关，荷蓧携壶任往还。竹坞兼旬苔每厚，松风入枕梦多閒。论文渐罄盈樽酒，乘月徐登傍宅山。浮渡石莲闻更长，几时屐齿印花斑。
山居同徵卿伟长共赋·其三
作者：阮大铖
朝代：明
体裁：七言律诗

秋阴云气满村居，为爱婆娑树绕庐。小妇药栏閒斗鸭，村僮荷叶漫包鱼。竹声报雨凉归枕，菜甲连畦味入锄。酒后放歌山月出，清光遥映一床书。
山居同徵卿伟长共赋·其二
作者：阮大铖
朝代：明
体裁：七言律诗

高话羲皇到日西，山翁互答不相疑。偶闻遥浦传渔唱，坐见村烟动晚炊。归鸟渐喧深竹径，閒鱼自跃野萍池。荒厨已贮贤人酒，候月升林酌每迟。
山居同徵卿伟长共赋·其四
作者：阮大铖
朝代：明
体裁：七言律诗

雨馀山气始徵秋，桐露庭中冉冉稠。抱石每疑云有蒂，映花微见月如钩。竹深不碍山鸡舞，露冷惟供野鹤愁。拟共同心扈蓠芷，空江酿酒祝灵修。
山居微拈上人从江上过访
作者：阮大铖
朝代：明
体裁：七言律诗

晴江峰影望清芬，隐隐钟声梦里闻。出世莲花能不染，入林橡栗且相分。蓼香吹水雁啼月，松叶漫坪鹤唳云。岩下一龛聊止宿，莫嫌空翠太氤氲。
山居忆豹叔
作者：阮大铖
朝代：明
体裁：五言律诗

山篱閒采菊，寤寐切夫君。药畹选华露，松窗哦静云。慵陈高士榻，耻应少微文。自向图书薮，悠然为接芬。
山居怀汪以玉
作者：阮大铖
朝代：明
体裁：古风

摘叶卧荒烟，心神自修特。霁景抱荣木，畼声响馀穑。遥忆同心人，江云事閒即。逍遥吐凤歌，沉冥勖龙德。先民道未污，敦悦力所克。佩飏兰蕙芬，室捲蓬蒿色。岂徒恬寤寐，方将赡鳞翼。华鲸狎海情，怒鹏负风力。秋驾亦云然，于君复谁抑。
山居雨中喜邓简之见过阅其近作即送之渡秋浦应试·其二
作者：阮大铖
朝代：明
体裁：五言律诗

江乡逢首夏，鱼笋竞兹时。独自寻岩户，相延摘露葵。薄陈古人意，聊与野云窥。惜便连芳草，烟帆掣远思。
山居雨中张若仲林六长先后至
作者：阮大铖
朝代：明
体裁：七言律诗

云林次第集群贤，招隐何如此地偏。夏浅凉随新雨至，吟悽人在夜猿先。无言山磬传空翠，晏坐松灯照石泉。此际尘机定何涉，将君清梦各泠然。
山阁同宗白看雪感旧
作者：阮大铖
朝代：明
体裁：七言律诗

宝香峰雪挂林端，霁色遥飞草阁寒。隐几还同开士坐，凭栏不异隔年看。报更栖鸟仍啼竹，窃法驯猿又傍坛。饮啄共悲无定寓，霜葵聊复耐盘餐。
岁尽得袁公寥书赋答·其一
作者：阮大铖
朝代：明
体裁：五言律诗

山扉团野雪，偃卧忆君同。草木托微尚，琴樽敦素风。谷暄春尚在，花发梦难空。试骋晴川目，江云不可穷。
岁尽得袁公寥书赋答·其二
作者：阮大铖
朝代：明
体裁：五言律诗

垂手钓霜鱼，加餐报起居。秫香彭泽酒，花媚武陵渔。种药畦无恙，趋林鸟未疏。吾生太憔悴，君尚近何如。
岁尽得袁公寥书赋答张若仲久客闽至皖即趣其还楚·其一
作者：阮大铖
朝代：明
体裁：五言律诗

南斗剑长留，经年归楚舟。海霞情自曙，巫雨梦还稠。积句满山叶，还家如旅游。高堂倚门切，负米莫悠悠。
岁晏何次德过论文竟夕
作者：阮大铖
朝代：明
体裁：七言律诗

荒庐荏苒及残年，藉有同心问草玄。官阁梅花真映玉，兵厨竹叶不须钱。高文欲广鹍鹏旨，旷野何妨虎兕偏。香雪寒灯中夜语，将君古处各悠然。
岁晏同程搏仲村居夜酌感赋
作者：阮大铖
朝代：明
体裁：五言律诗

凉月起疏竹，悠然土屋明。喧风群鸟息，媚酒一镫清。履道持寒岁，观时发古情。各衔冰雪思，期不昧平生。
岁晏喜潘木公钱无可渡江相访·其一
作者：阮大铖
朝代：明
体裁：五言律诗

孤舟敛寒雨，客思与谁裁。赖有高朋屐，能冲夕鸟来。杯邻将泛柏，语坼小香梅。试共搴洲莽，昏江汐未猜。
岁晏喜潘木公钱无可渡江相访·其二
作者：阮大铖
朝代：明
体裁：五言律诗

离合关吾道，何矜鸡黍名。青山谙古处，芳草质平生。饮月开鱼梦，啼霜刷雁情。灵修如不谢，还与泛霓旌。
岁晏忆大方庐居·其一
作者：阮大铖
朝代：明
体裁：七言绝句

凄其霜露满江关，归鸟遥看指故山。客梦不离岩畔竹，知君清影息其间。
岁晏忆大方庐居·其二
作者：阮大铖
朝代：明
体裁：七言绝句

炊黍烹雌事事违，君归重采石门薇。定知雪屋寒梅下，各自焚香礼断机。
岁晏怀止水兼订春晤
作者：阮大铖
朝代：明
体裁：五言律诗

钟声度遥雪，知子定方初。岁序忽焉尽，禅心何所馀。盈虚信潮月，丰俭察寒蔬。余亦怀芳草，春当礼诵居。